               IL-KUMMISSJONI EWROPEA
            Brussell, 9.12.2021
            COM(2021) 781 final
            2021/0409(NLE)

            Proposta għal
            DEĊIŻJONI TAL-KUNSILL
            dwar il-pożizzjoni li għandha tittieħed f’isem l-Unjoni Ewropea fil-Kunsill ta’ Assoċjazzjoni stabbilit mill-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, minn naħa waħda, u l-Istat ta’ Iżrael, min-naħa l-oħra, rigward l-estensjoni tal-Pjan ta’ Azzjoni UE-Iżrael

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tirrigwarda d-Deċiżjoni li tistabbilixxi l-pożizzjoni li għandha tittieħed f’isem l-Unjoni Ewropea fil-Kunsill ta’ Assoċjazzjoni UE-Iżrael, imwaqqaf permezz tal-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, minn naħa waħda, u l-Istat ta’ Iżrael, min-naħa l-oħra (il-“Ftehim Ewro-Mediterranju”), fir-rigward tal-adozzjoni ta’ rakkomandazzjoni dwar l-estensjoni tal-Pjan ta’ Azzjoni UE-Iżrael.

               2.Kuntest tal-proposta

               2.1.Il-Ftehim Ewro-Mediterranju

               Il-Ftehim Ewro-Mediterranju ġie ffirmat fi Brussell fl-20 ta’ Novembru 1995 u daħal fis-seħħ fl-1 ta’ Ġunju 2000. Dan huwa l-bażi ġuridika għar-relazzjonijiet bilaterali bejn l-UE u l-Iżrael. Il-Ftehim għandu l-għan li:

               –jipprovdi qafas xieraq għad-djalogu politiku, li jippermetti l-iżvilupp ta’ relazzjonijiet politiċi eqreb bejn il-Partijiet;

               –iżid il-kummerċ, inter alia, billi jiġi estiż il-kummerċ fi prodotti u servizzi, bil-liberalizzazzjoni reċiproka fir-rigward tad-dritt ta’ stabbiliment, aktar liberalizzazzjoni progressiva tal-akkwist pubbliku, il-moviment liberu tal-kapital u l-intensifikazzjoni tal-kooperazzjoni fix-xjenza u t-teknoloġija sabiex jiġi promoss l-iżvilupp armonjuż tar-relazzjonijiet ekonomiċi bejn il-Komunità u l-Iżrael u b’hekk, fl-UE u fl-Iżrael, jitkattar il-progress fl-attività ekonomika, it-titjib tal-kundizzjonijiet tal-għajxien u l-kundizzjonijiet tal-impjieg kif ukoll żieda fil-produttività u l-istabbiltà finanzjarja;

               –jinkoraġġixxi l-kooperazzjoni reġjonali sabiex tiġi kkonsolidata koeżistenza paċifika u l-istabbiltà ekonomika u politika;

               –jippromwovi l-kooperazzjoni f’oqsma oħrajn li huma ta’ interess reċiproku.

               2.2.Il-Kunsill ta’ Assoċjazzjoni

               Il-Kunsill ta’ Assoċjazzjoni stabbilit mill-Ftehim Ewro-Mediterranju huwa kompost minn membri tal-Kunsill tal-Unjoni Ewropea u membri tal-Kummissjoni Ewropea, minn naħa waħda, u minn membri tal-Gvern tal-Istat ta’ Iżrael, min-naħa l-oħra. Huwa previst li jiltaqa’ f’livell ministerjali darba f’sena u meta ċ-ċirkustanzi jkunu jeħtieġu hekk, fuq l-inizjattiva tal-President tiegħu u skont il-kundizzjonijiet stipulati fir-regoli ta’ proċedura tiegħu. Il-Kunsill ta’ Assoċjazzjoni jieħu d-deċiżjonijiet u jagħmel ir-rakkomandazzjonijiet bi ftehim reċiproku tal-Partijiet. Bejn is-sessjonijiet, jista’ jieħu deċiżjonijiet jew jagħmel rakkomandazzjonijiet bi proċedura bil-miktub jekk il-Partijiet jaqblu, f’konformità mal-Artikolu 10 tar-Regoli ta’ Proċedura.

               2.3.L-att previst tal-Kunsill ta’ Assoċjazzjoni

               Il-Kunsill ta’ Assoċjazzjoni għandu jadotta rakkomandazzjoni li tirrigwarda l-estensjoni tal-Pjan ta’ Azzjoni UE-Iżrael (l-“att previst”). Skont l-Artikolu 10 tar-Regoli ta’ Proċedura tal-Kunsill ta’ Assoċjazzjoni, ir-rakkomandazzjoni se tiġi adottata permezz tal-proċedura bil-miktub.

               L-għan tal-att previst huwa li l-validità tal-Pjan ta’ Azzjoni UE-Iżrael tiġi estiża bi tliet snin, sabiex tiġi żgurata l-kontinwazzjoni tal-kooperazzjoni bejn iż-żewġ partijiet.

               3.Il-pożizzjoni li għandha tittieħed f’isem l-Unjoni

               Il-pożizzjoni li għandha tittieħed mill-Unjoni Ewropea fil-Kunsill ta’ Assoċjazzjoni stabbilit mill-Ftehim Ewro-Mediterranju, dwar l-adozzjoni ta’ rakkomandazzjoni dwar l-estensjoni tal-Pjan ta’ Azzjoni UE-Iżrael bi tliet snin hija bbażata fuq it-test tar-rakkomandazzjoni mehmuża ma’ din id-Deċiżjoni.

               Iż-żewġ Partijiet ikkonfermaw b’mod ripetut ir-rikkezza u l-vitalità tar-relazzjonijiet bejn l-Unjoni Ewropea u l-Iżrael u l-impenn sħiħ tagħhom għat-tkomplija tal-iżvilupp ta’ dawn ir-relazzjonijiet fl-oqsma kollha ta’ interess reċiproku.

               L-estensjoni tal-Pjan ta’ Azzjoni hija għalhekk fl-interess tal-Partijiet.

               4.Bażi ġuridika

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jistipula deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               Il-kunċett ta’ “atti li jkollhom effetti legali” jinkludi atti li jkollhom effetti legali bis-saħħa tar-regoli tad-dritt internazzjonali li jirregolaw is-sede inkwistjoni. Dan jinkludi wkoll strumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatur tal-Unjoni”
                  1
               .

               4.1.2.Applikazzjoni għal dan il-każ

               Il-Kunsill ta’ Assoċjazzjoni huwa korp imwaqqaf bi ftehim, speċifikament il-Ftehim Ewro-Mediterranju.

               L-att li l-Kunsill ta’ Assoċjazzjoni huwa mitlub jadotta huwa att b’effetti legali.

               L-att previst għandu effetti legali għaliex se jestendi l-Pjan ta’ Azzjoni attwali bejn l-UE u Iżrael bi tliet snin.

               Għalhekk, il-bażi ġuridika proċedurali għad-deċiżjoni proposta hija l-Artikolu 218(9) TFUE.

               4.2.Bażi ġuridika sostantiva

               4.2.1.Prinċipji

               Il-bażi ġuridika sostantiva għal deċiżjoni skont l-Artikolu 218(9) TFUE tiddependi primarjament fuq l-objettiv u l-kontenut tal-att previst li fir-rigward tiegħu tittieħed pożizzjoni f’isem l-Unjoni. Jekk l-att previst ikollu żewġ għanijiet jew ikollu żewġ komponenti u jekk wieħed minn dawn l-għanijiet jew komponenti jkun identifikabbli bħala ewlieni, filwaqt li l-ieħor ikun sempliċiment inċidentali, id-deċiżjoni skont l-Artikolu 218(9) TFUE trid tissejjes fuq bażi ġuridika sostantiva waħda, jiġifieri dik meħtieġa mill-għan jew mill-komponent ewlieni jew predominanti.

               4.2.2.Applikazzjoni għal dan il-każ

               L-objettiv ewlieni u l-kontenut tal-att previst jirrigwardaw kooperazzjoni ma’ pajjiż terz, fil-qafas ta’ ftehim ta’ assoċjazzjoni u l-Politika Ewropea tal-Viċinat.

               Għalhekk, il-bażi ġuridika sostantiva tad-deċiżjoni proposta hija l-Artikolu 217 TFUE.

               4.3.Konklużjoni

               Jenħtieġ li l-bażi ġuridika tad-deċiżjoni proposta tkun l-Artikolu 217 flimkien mal-Artikolu 218(9) tat-TFUE.

               5.Pubblikazzjoni tal-att previst

               Peress li l-att tal-Kunsill ta’ Assoċjazzjoni se jbiddel it-tul tal-Pjan ta’ Azzjoni UE-Iżrael, ikun xieraq li jiġi ppubblikat f’Il-Ġurnal Uffiċjali tal-Unjoni Ewropea wara l-adozzjoni tiegħu (f’konformità mar-Regoli ta’ Proċedura tal-Kunsill ta’ Assoċjazzjoni UE-Iżrael), u fir-Reshumot tal-Iżrael (il-Ġurnal Uffiċjali Iżraeljan) jekk il-Kunsill ta’ Assoċjazzjoni jiddeċiedi li għandu jsir hekk.

               2021/0409 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tittieħed f’isem l-Unjoni Ewropea fil-Kunsill ta’ Assoċjazzjoni stabbilit mill-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, minn naħa waħda, u l-Istat ta’ Iżrael, min-naħa l-oħra, rigward l-estensjoni tal-Pjan ta’ Azzjoni UE-Iżrael

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 217 flimkien mal-Artikolu 218(9) tiegħu,

               Wara li kkunsidra l-proposta mill-Kummissjoni Ewropea,

               Billi:

               (1)Il-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, minn naħa waħda, u l-Istat ta’ Iżrael, min-naħa l-oħra, daħal fis-seħħ fl-1 ta’ Ġunju 2000.

               (2)Skont l-Artikolu 69 tal-Ftehim Ewro-Mediterranju, il-Kunsill ta’ Assoċjazzjoni jista’ jieħu deċiżjonijiet u jista’ jagħmel rakkomandazzjonijiet xierqa.

               (3)Il-Kunsill ta’ Assoċjazzjoni għandu jadotta r-rakkomandazzjoni dwar l-estensjoni tal-Pjan ta’ Azzjoni UE-Iżrael permezz ta’ proċedura bil-miktub.

               (4)Huwa xieraq li tiġi stabbilita l-pożizzjoni li għandha tittieħed f’isem l-Unjoni fil-Kunsill ta’ Assoċjazzjoni, peress li r-rakkomandazzjoni se jkollha effetti legali.

               (5)L-estensjoni tal-Pjan ta' Azzjoni UE-Iżrael bi tliet snin se tagħti opportunità sħiħa lill-Partijiet biex jagħmlu progress fil-kooperazzjoni tagħhom fis-snin li ġejjin, inkluż permezz tal-possibbiltà li jiġu negozjati prijoritajiet ta' sħubija,

               ADOTTA DIN ID-DEĊIŻJONI:

               Artikolu 1

               Il-pożizzjoni li għandha tittieħed mill-Unjoni Ewropea fil-Kunsill ta’ Assoċjazzjoni stabbilit mill-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, minn naħa waħda, u l-Istat ta’ Iżrael, min-naħa l-oħra, għandha tkun ibbażata fuq l-abbozz ta’ rakkomandazzjoni tal-Kunsill ta’ Assoċjazzjoni mehmuż ma’ din id-Deċiżjoni.

               Artikolu 2

               Din id-Deċiżjoni hija indirizzata lill-Kummissjoni u lir-Rappreżentant Għoli.

               Magħmul fi Brussell,

                     Għall-Kunsill

                     Il-President

                     (1)

                        Is-Sentenza tal-Qorti tal-Ġustizzja tas-7 ta’ Ottubru 2014, Il-Ġermanja vs Il-Kunsill, Kawża C-399/12, ECLI:EU:C:2014:2258, il-paragrafi minn 61 sa 64.

    ---documentbreak---

               IL-KUMMISSJONI EWROPEA
            Brussell, 9.12.2021
            COM(2021) 781 final

            ANNESS
            ta'
            Proposta għal DEĊIŻJONI TAL-KUNSILL
            dwar il-pożizzjoni li għandha tittieħed f’isem l-Unjoni Ewropea fil-Kunsill ta’ Assoċjazzjoni stabbilit mill-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, minn naħa waħda, u l-Istat ta’ Iżrael, min-naħa l-oħra, rigward l-estensjoni tal-Pjan ta’ Azzjoni UE-Iżrael

               ANNESS

                  RAKKOMANDAZZJONI NRU xxx TAL-KUNSILL TA’ ASSOĊJAZZJONI UE-IŻRAEL għall-approvazzjoni tal-estensjoni tal-Pjan ta’ Azzjoni UE-Iżrael

               IL-KUNSILL TA’ ASSOĊJAZZJONI UE-IŻRAEL,

               Wara li kkunsidra l-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, minn naħa waħda, u l-Istat ta’ Iżrael, min-naħa l-oħra (il-“Ftehim Ewro-Mediterranju”),

               Billi:

               (1)Il-Ftehim Ewro-Mediterranju ġie ffirmat fi Brussell fl-20 ta’ Novembru 1995 u daħal fis-seħħ fl-1 ta’ Ġunju 2000;

               (2)L-Artikolu 69 tal-Ftehim Ewro-Mediterranju jagħti s-setgħa lill-Kunsill ta’ Assoċjazzjoni li jieħu deċiżjonijiet u jagħmel rakkomandazzjonijiet xierqa;

               (3)L-Artikolu 10 tar-Regoli ta’ Proċedura tal-Kunsill ta’ Assoċjazzjoni jistipula l-possibbiltà li jittieħdu deċiżjonijiet jew isiru rakkomandazzjonijiet permezz ta’ proċedura bil-miktub bejn is-sessjonijiet jekk il-Partijiet jaqblu li jsir dan;

               (4)L-estensjoni tal-Pjan ta' Azzjoni UE-Iżrael bi tliet snin se tagħti opportunità lill-Partijiet biex jagħmlu progress fil-kooperazzjoni tagħhom fis-snin li ġejjin, inkluż permezz tal-possibbiltà li jiġu negozjati prijoritajiet ta' sħubija,

               ADOTTA R-RAKKOMANDAZZJONI LI ĠEJJA:

               Artikolu 1

               Il-Kunsill ta' Assoċjazzjoni, permezz ta' proċedura bil-miktub, jirrakkomanda li l-Pjan ta' Azzjoni UE-Iżrael jiġi estiż bi tliet snin mid-data tal-adozzjoni tal-estensjoni.

               Artikolu 2

               Din ir-Rakkomandazzjoni għandha ssir effettiva fid-data tal-adozzjoni tagħha.

               Magħmul fi xx, [data].

               Għall-Kunsill ta’ Assoċjazzjoni UE-Iżrael

               Il-President

               ***


               IL-KUMMISSJONI EWROPEA
            Brussell, 27.3.2020
            COM(2020) 140 final
            2020/0050(BUD)
            Proposta għal
            DEĊIŻJONI TAL-PARLAMENT EWROPEW U TAL-KUNSILL
            li temenda d-Deċiżjoni (UE) 2020/265 fir-rigward tal-aġġustamenti għall-ammonti mobilizzati mill-Istrument ta’ Flessibbiltà għall-2020 biex jintużaw għall-migrazzjoni, għad-dħul tar-refuġjati u għat-theddid għas-sigurtà, għal miżuri immedjati b’rabta mat-tifqigħa tal-COVID-19 u għat-tisħiħ tal-Uffiċċju tal-Prosekutur Pubbliku Ewropew

               MEMORANDUM TA’ SPJEGAZZJONI

                  Fis-27 ta’ Novembru 2019, il-Parlament Ewropew u l-Kunsill iddeċidew li jimmobilizzaw l-Istrument ta’ Flessibilità għal ammont ta’ EUR 778,1 miljun għall-intestatura 3 Sigurtà u Ċittadinanza kif propost mill-Kummissjoni.

               Illum il-Kummissjoni qed tippreżenta l-Abbozz ta’ Baġit Emendatorju (ABE) Nru 1/2020
                  1
                li jinkludi, fost l-oħrajn, żieda globali fl-approprjazzjonijiet ta’ impenn għall-intestatura 3 ta’ EUR 423,3 miljun, biex tiffinanzja l-ħtiġijiet li jirriżultaw miż-żieda fil-pressjoni migratorja fil-Greċja, il-miżuri immedjati meħtieġa fil-kuntest tat-tifqigħa tal-COVID-19 u baġit ikbar għall-Uffiċċju tal-Prosekutur Pubbliku Ewropew (UPPE).

               Kif permess bl-Artikolu 14 tar-Regolament tal-Kunsill (UE, Euratom) Nru 1311/2013 tat-2 ta’ Diċembru 2013 li jistabbilixxi l-qafas finanzjarju pluriennali għas-snin 2014-2020
                  2
               , dan l-ABE jipproponi li jintuża l-Marġini Globali għal Impenji (MGI) li għadu disponibbli mill-2018 għaż-żieda marbuta mal-migrazzjoni (EUR 350 miljun). Il-parti li jifdal taż-żieda, li ma taqax fl-ambitu tal-MGI (EUR 73,3 miljun), tirrikjedi mobilizzazzjoni addizzjonali tal-Istrument ta’ Flessibbiltà.

               Għaldaqstant, din il-proposta takkumpanja l-ABE Nru 1/2020 u għandha l-għan li żżid l-ammonti mmobilizzati mill-Istrument ta’ Flessibbiltà u li testendi l-iskop tal-mobilizzazzjoni.

               Il-mobilizzazzjoni aġġustata tal-Istrument ta’ Flessibbiltà se tammonta għal EUR 851,4 miljun (minn EUR 778,1 miljun) għall-intestatura 3.

               Din id-deċiżjoni ta’ mobilizzazzjoni proposta se temenda d-Deċiżjoni (UE) 2020/265 tas-27 ta’ Novembru 2019
                  3
               .

               L-approprjazzjonijiet ta’ pagament indikattivi li jikkorrispondu mal-mobilizzazzjoni aġġornata tal-Istrument ta’ Flessibbiltà huma ppreżentati fit-tabella ta’ hawn taħt:

               (f’miljuni ta’ EUR, bil-prezzijiet kurrenti)

                        Sena

                        Approprjazzjonijiet ta’ pagament relatati mal-mobilizzazzjoni tal-istrument ta’ flessibbiltà fl-2020

                        2020

                        450,7

                        2021

                        342,2

                        2022

                        42,4

                        2023

                        16,1

                        Total

                        851,4

               2020/0050 (BUD)

               Proposta għal

               DEĊIŻJONI TAL-PARLAMENT EWROPEW U TAL-KUNSILL

               li temenda d-Deċiżjoni (UE) 2020/265 fir-rigward tal-aġġustamenti għall-ammonti mobilizzati mill-Istrument ta’ Flessibbiltà għall-2020 biex jintużaw għall-migrazzjoni, għad-dħul tar-refuġjati u għat-theddid għas-sigurtà, għal miżuri immedjati b’rabta mat-tifqigħa tal-COVID-19 u għat-tisħiħ tal-Uffiċċju tal-Prosekutur Pubbliku Ewropew

               IL-PARLAMENT EWROPEW U L-KUNSILL TAL-UNJONI EWROPEA,

               Wara li kkunsidraw it-Trattat dwar il-Funzjonament tal-Unjoni Ewropea,

               Wara li kkunsidraw il-Ftehim Interistituzzjonali tat-2 ta’ Diċembru 2013 bejn il-Parlament Ewropew, il-Kunsill u l-Kummissjoni dwar dixxiplina baġitarja, dwar kooperazzjoni f’materji ta’ baġit u dwar ġestjoni finanzjarja tajba
                  4
               , u b’mod partikolari l-punt 12 tiegħu,

               Wara li kkunsidraw il-proposta tal-Kummissjoni Ewropea,

               Billi:

               (1)L-Istrument ta’ Flessibbiltà huwa maħsub biex jippermetti l-finanzjament ta’ nefqa identifikata b’mod ċar li ma setgħetx tiġi ffinanzjata fi ħdan il-limiti massimi disponibbli ta’ intestatura waħda jew aktar tal-baġit ġenerali tal-Unjoni.

               (2)Il-limitu massimu tal-ammont annwali disponibbli għall-Istrument ta’ Flessibbiltà jlaħħaq is-EUR 600 000 000 (prezzijiet tal-2011), kif stipulat fl-Artikolu 11 tar-Regolament tal-Kunsill (UE, Euratom) Nru 1311/2013
                  5
               , żdied, fejn applikabbli bl-ammonti skaduti li saru disponibbli skont it-tieni subparagrafu tal-paragrafu 1 ta’ dak l-Artikolu.

               (3)Fis-27 ta’ Novembru 2019 il-Parlament Ewropew u l-Kunsill adottaw id-Deċiżjoni (UE) 2020/265
                  6
                li timmobilizza l-Istrument ta’ Flessibbiltà, biex għas-sena finanzjarja 2020 jiġu pprovduti fondi għal approprjazzjonijiet ta’ impenn bl-ammont ta’ EUR 778 074 489 għall-finanzjament ta’ miżuri fil-qasam tal-migrazzjoni, tar-refuġjati u tas-sigurtà fl-intestatura 3 (Sigurtà u Ċittadinanza).

               (4)L-Abbozz ta’ Baġit Emendatorju Nru 1/2020
                  7
                jinkludi żieda tal-approprjazzjonijiet ta’ impenn għall-intestatura 3 b’EUR 423,3 miljun. Minn dawn, EUR 350,0 miljun għan-nefqa addizzjonali biex tingħeleb il-pressjoni migratorja fil-Greċja huma koperti bl-użu tal-Marġini Globali għal Impenji stipulat fl-Artikolu 14 tar-Regolament tal-Kunsill (UE, Euratom) Nru 1311/2013. L-ammont li jifdal ta’ EUR 73,3 miljun mhuwiex kopert mill-ambitu tal-Marġini Globali għal Impenji u b’hekk jeħtieġ mobilizzazzjoni addizzjonali tal-Istrument ta’ Flessibbiltà għall-2020. Huwa neċessarju wkoll li jiġi aġġustat il-profil indikattiv tal-pagament.

               (5)Id-Deċiżjoni (UE) 2020/265 jenħtieġ għalhekk li tiġi emendata skont dan.

               (6)Din il-mobilizzazzjoni tal-Istrument ta’ Flessibbiltà jenħtieġ li tiġi adottata simultanjament mal-emenda tal-baġit tal-2020 billi l-mobilizzazzjoni tal-Istrument ta’ Flessibbiltà tippermetti l-finanzjament ta’ xi azzjonijiet lil hinn mil-limitu massimu tal-Qafas Finanzjarju Pluriennali. Sabiex tiġi żgurata l-koerenza ma’ dik l-emenda tal-baġit tal-2020, jenħtieġ li din id-Deċiżjoni tidħol fis-seħħ fil-jum tal-pubblikazzjoni tagħha.

               ADOTTAW DIN ID-DEĊIŻJONI:

               Artikolu 1

               L-Artikolu 1 tad-Deċiżjoni (UE) 2020/265 huwa emendat kif ġej:

               Fil-paragrafu 1, fl-ewwel subparagrafu “EUR 778 074 489” hija mibdula għal “EUR 851 374 489” u t-tieni subparagrafu huwa sostitwit b’dan li ġej: “L-ammonti msemmija fl-ewwel subparagrafu għandhom jintużaw biex jiffinanzjaw miżuri li jindirizzaw l-isfidi kontinwi tal-migrazzjoni, id-dħul ta’ rifuġjati u t-theddid għas-sigurtà kif ukoll il-kriżi sanitarja attwali fl-Unjoni Ewropea li tirriżulta mit-tifqigħa tal-COVID-19 kif ukoll għall-kopertura tal-bżonnijiet li żdiedu tal-Uffiċċju tal-Prosekutur Pubbliku Ewropew.”

               Fil-paragrafu 2, il-punti (a) u (b) tal-ewwel subparagrafu huma sostitwiti b’dan li ġej:

               “(a)
                     EUR 450 702 108 fl-2020;

               (b)
                     EUR 342 205 134 fl-2021;”

               Artikolu 2

               Din id-deċiżjoni għandha tidħol fis-seħħ fil-jum tal-pubblikazzjoni tagħha f’Il-Ġurnal Uffiċjali tal-Unjoni Ewropea.

               Magħmul fi Brussell,

                  Għall-Parlament Ewropew
                        Għall-Kunsill

                  Il-President
                        Il-President

                     (1)

                        COM(2020) 145, 27.3.2020.

                     (2)

                        ĠU L 347, 20.12.2013, p. 884.

                     (3)

                        ĠU L 58, 27.2.2020, p. 51.

                     (4)

                        ĠU C 373, 20.12.2013, p. 1.

                     (5)

                        Ir-Regolament tal-Kunsill (UE, Euratom) Nru 1311/2013 tat-2 ta’ Diċembru 2013 li jistabbilixxi l-qafas finanzjarju pluriennali għas-snin 2014-2020 (ĠU L 347, 20.12.2013, p. 884).

                     (6)

                        Id-Deċiżjoni (UE) 2020/265 tal-Parlament Ewropew u tal-Kunsill tas-27 ta’ Novembru 2019 dwar il-mobilizzazzjoni tal-Istrument ta’ Flessibilità għall-finanzjament ta’ miżuri baġitarji immedjati biex jiġu indirizzati t-theddidiet kontinwi tal-migrazzjoni, tad-dħul tar-rifuġjati u tas-sigurtà (ĠU L 58, 27.2.2020, p. 51).

                     (7)

                        COM(2020) 145, 27.3.2020.


               IL-KUMMISSJONI EWROPEA
            Brussell, 31.3.2020
            COM(2020) 117 final
            2020/0046(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tittieħed f’isem l-Unjoni Ewropea fil-Kumitat tal-Kontroll tal-Istat tal-Port tal-Memorandum ta’ Qbil ta’ Pariġi dwar il-Kontroll mill-Istat tal-Port

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tikkonċerna d-deċiżjoni li tistabbilixxi l-pożizzjoni li għandha tittieħed, f’isem l-Unjoni, fil-Kumitat tal-Kontroll tal-Istat tal-Port tal-Memorandum ta’ Qbil ta’ Pariġi dwar il-kontroll mill-Istat tal-Port, b’rabta mal-adozzjoni prevista tad-deċiżjonijiet meħtieġa għall-funzjonament korrett tar-reġim tal-UE dwar il-kontroll tal-Istat tal-Port (PSC) kif stabbilit fid-Direttiva 2009/16/KE
                  1
               .

               2.Kuntest tal-proposta

               2.1. Il-Memorandum ta’ Qbil ta’ Pariġi dwar il-Kontroll mill-Istat tal-Port

               Il-Memorandum ta’ Qbil ta’ Pariġi (“MtQ ta’ Pariġi”) jipprevedi reġim ta’ spezzjoni internazzjonali għall-vapuri barranin f’portijiet nazzjonali oħra minn uffiċjali tal-PSC sabiex jiġi vverifikat li l-kompetenza tal-kaptan, tal-uffiċjali u tal-ekwipaġġ abbord, il-kundizzjoni tal-vapur u t-tagħmir tiegħu jkunu konformi mar-rekwiżiti tal-konvenzjonijiet internazzjonali, u li l-bastiment ikun ikkontrollat u operat f’konformità mal-liġi internazzjonali applikabbli. L-MtQ ta’ Pariġi ġie ffirmat fis-26 ta’ Jannar 1982.

               Id-Direttiva 2009/16/KE (kif emendata) tinkludi l-proċeduri u l-għodod tal-MtQ ta’ Pariġi. L-Istati Membri kollha tal-UE b’portijiet marittimi
                  2
               , kif ukoll il-Kanada, ir-Russja, l-Iżlanda u n-Norveġja, huma membri tal-MtQ ta’ Pariġi. L-Unjoni Ewropea mhijiex membru tal-MtQ ta’ Pariġi.

               2.2. L-att previst tal-Kumitat tal-Kontroll tal-Istat tal-Port tal-MtQ ta’ Pariġi

               Sabiex il-PSC fl-Unjoni jiffunzjona, iridu jittieħdu għadd ta’ deċiżjonijiet kull sena fil-kuntest tal-MtQ ta’ Pariġi. Dawn id-deċiżjonijiet jittieħdu b’kunsens, fl-avveniment annwali “Kumitat tal-Kontroll tal-Istat tal-Port” (PSCC) li jiltaqa’ f’Mejju ta’ kull sena. Bis-saħħa tad-Direttiva 2009/16/KE, id-deċiżjonijiet li jieħu l-korp kompetenti x-xieraq tal-MtQ ta’ Pariġi jorbtu wkoll lill-Istati Membri tal-UE.

               3. IL-POŻIZZJONI LI TRID TITTIEĦED F’ISEM L-UNJONI

               Skont l-Artikolu 218(9) tat-Trattat dwar il-Funzjonament tal-Unjoni Ewropea, il-pożizzjoni li għandha tiġi adottata f’isem l-Unjoni f’organizzazzjonijiet internazzjonali bħall-MtQ ta’ Pariġi meta dawn jintalbu jadottaw atti li jkollhom effetti legali trid tiġi adottata permezz ta’ Deċiżjoni tal-Kunsill fuq proposta tal-Kummissjoni.

               Fl-2016, id-Deċiżjoni tal-Kunsill (UE) 2016/381
                  3
                stabbiliet il-pożizzjoni li għandha tiġi adottata, f’isem l-Unjoni Ewropea, fil-PSCC għall-perjodu 2016-2019. Id-Deċiżjoni tal-Kunsill ġiet stabbilita abbażi ta’ approċċ b’żewġ livelli. Id-Deċiżjoni nnifisha tistabbilixxi l-prinċipji ta’ gwida u l-orjentazzjonijiet tal-pożizzjoni tal-Unjoni fuq bażi pluriennali. Dan ġie aġġustat għal kull laqgħa annwali tal-PSCC permezz ta’ dokumenti informali tal-Kummissjoni li jridu jiġu diskussi mill-Grupp ta’ Ħidma dwar it-Trasport Marittimu tal-Kunsill. Din il-proposta għandha l-għan li tistabbilixxi l-pożizzjoni tal-Unjoni għall-PSCC għall-perjodu 2020-2024.

               L-approċċ previst f’din il-proposta huwa dovut għall-karatteristiċi tal-proċess tat-teħid ta’ deċiżjonijiet tal-MtQ ta’ Pariġi. Ir-regoli interni tal-MtQ ta’ Pariġi jiffissaw bħala l-aħħar data għas-sottomissjoni ta’ kwalunkwe dokument mill-membri tiegħu u minn task forces inkarigati bl-iżvilupp ta’ linji gwida u struzzjonijiet, sitt ġimgħat qabel il-laqgħa tal-PSCC. Huwa biss f’dak il-punt li d-dokumenti kollha mibgħuta jkunu disponibbli, u li l-Kummissjoni tkun tista’ tibda l-analiżi tagħha bil-għan li tħejji proposta għal pożizzjoni kkoordinata tal-Unjoni skont l-Artikolu 218(9) tat-TFUE, li mbagħad ikollha tiġi adottata mill-Kunsill. Billi ftit ikun hemm żmien biex issir din l-analiżi, biex titħejja l-proposta tal-Kummissjoni u biex il-Kunsill jadottaha, il-proċess biex tiġi speċifikata l-pożizzjoni tal-Unjoni minn sena għall-oħra huwa stipulat fl-Anness 2.

               4.Bażi ġuridika

               4.1. Bażi ġuridika proċedurali

               4.1.1. Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (it-TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               L-Artikolu 218(9) tat-TFUE japplika irrispettivament minn jekk l-Unjoni hijiex membru tal-korp jew parti għall-ftehim
                  4
               .

               Il-kunċett ta’ “atti li jkollhom effetti legali” jinkludi l-atti li jkollhom effetti legali bis-saħħa tar-regoli tad-dritt internazzjonali li jirregolaw is-sede kkonċernata. Huwa jinkludi wkoll l-istrumenti li ma jkollhomx effett vinkolanti skont id-dritt internazzjonali iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatur tal-Unjoni”
                  5
               .

               4.1.2. Applikazzjoni għal dan il-każ

               L-MtQ ta’ Pariġi huwa korp stabbilit bi ftehim.

               L-att li l-MtQ ta’ Pariġi huwa mitlub jadotta jikkostitwixxi att li għandu effetti ġuridiċi. L-att previst jista’ jinfluwenza b’mod deċiżiv il-kontenut tal-leġiżlazzjoni tal-UE, jiġifieri d-Direttiva 2009/16/KE dwar il-kontroll tal-Istat tal-Port minħabba li l-PSCC tal-MtQ ta’ Pariġi jadotta għadd ta’ deċiżjonijiet li għandhom jittieħdu kull sena sabiex id-Direttiva tiffunzjona tajjeb.

               L-att previst ma jissupplimentax u ma jemendax il-qafas istituzzjonali tal-Ftehim. Għalhekk, il-bażi ġuridika proċedurali għad-deċiżjoni proposta hija l-Artikolu 218(9) tat-TFUE.

               4.2. Bażi ġuridika sostantiva

               4.2.1. Prinċipji

               Il-bażi ġuridika sostantiva għal deċiżjoni skont l-Artikolu 218(9) tat-TFUE tiddependi primarjament fuq l-għan u fuq il-kontenut tal-att previst li fir-rigward tiegħu tittieħed pożizzjoni f’isem l-Unjoni. Jekk l-att previst ikollu żewġ għanijiet jew ikollu żewġ komponenti, u jekk wieħed minn dawk l-għanijiet jew minn dawk il-komponenti jkun jista’ jiġi identifikat bħala dak ewlieni, filwaqt li l-ieħor ikun sempliċement wieħed inċidentali, id-deċiżjoni skont l-Artikolu 218(9) tat-TFUE trid tissejjes fuq bażi ġuridika sostantiva unika, jiġifieri dik meħtieġa mill-għan jew mill-komponent ewlieni jew predominanti.

               4.2.2. Applikazzjoni għal dan il-każ

               L-għan u l-kontenut ewlenin tal-att previst jirrigwardaw it-trasport. Għaldaqstant, il-bażi ġuridika sostantiva tad-Deċiżjoni proposta hija l-Artikolu 100(2).

               4.3. Konklużjoni

               Il-bażi ġuridika tad-deċiżjoni proposta jenħtieġ li tkun l-Artikolu 100(2), flimkien mal-Artikolu 218(9) TFUE.

               2020/0046 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tittieħed f’isem l-Unjoni Ewropea fil-Kumitat tal-Kontroll tal-Istat tal-Port tal-Memorandum ta’ Qbil ta’ Pariġi dwar il-Kontroll mill-Istat tal-Port

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 100(2), flimkien mal-Artikolu 218(9) tiegħu,

               Wara li kkunsidra l-proposta mill-Kummissjoni Ewropea,

               Billi:

               (1)Il-Memorandum ta’ Qbil dwar il-Kontroll mill-Istat tal-Port (“MtQ ta’ Pariġi”) ġie ffirmat f’Pariġi fis-26 ta’ Jannar 1982 u daħal fis-seħħ fl-1 ta’ Lulju 1982. Skont it-Taqsima 8.1 tal-MtQ ta’ Pariġi, kwalunkwe awtorità marittima tista’ tipproponi emendi għalih. Barra minn hekk, skont it-Taqsima 7.1 tal-MtQ ta’ Pariġi, il-Kumitat tal-Kontroll tal-Istat tal-Port (“PSCC”) huwa magħmul minn rappreżentant ta’ kull waħda mill-awtoritajiet marittimi u tal-Kummissjoni u għandu l-kompetenzi stabbiliti fit-Taqsima 7.3. Huwa xieraq li tiġi stabbilita l-pożizzjoni li għandha tittieħed f’isem l-Unjoni fil-PSCC, peress li d-deċiżjonijiet li jieħu l-korp kompetenti tal-MtQ ta’ Pariġi huma rilevanti għall-qafas legali tal-Unjoni, jiġifieri d-Direttiva 2009/16/KE tal-Parlament Ewropew u tal-Kunsill
                  6
               .

               (2)Id-Direttiva 2009/16/KE tistabbilixxi r-reġim ġuridiku tal-Unjoni dwar il-kontroll tal-Istat tal-Port u tifformula mill-ġdid u ssaħħaħ il-leġiżlazzjoni preċedenti tal-Unjoni f’dan il-qasam, li ilha fis-seħħ mill-1995. Dak ir-reġim ġuridiku tal-Unjoni huwa bbażat fuq l-istruttura li kienet teżisti qabel tal-Memorandum ta’ Qbil ta’ Pariġi dwar il-Kontroll mill-Istat tal-Port, li huwa organizzazzjoni internazzjonali stabbilita 1982. Fir-rigward tal-Istati Membri, id-Direttiva 2009/16/KE tinkorpora b’mod effettiv il-proċeduri, l-għodod u l-ħidma tal-MtQ ta’ Pariġi fil-kamp ta’ applikazzjoni tal-liġi tal-Unjoni.

               (3)Il-PSCC tal-MtQ ta’ Pariġi jiltaqa’ kull sena, u fil-laqgħat tiegħu jiddeċiedi dwar għadd ta’ punti fl-aġenda meħtieġa għat-tħaddim tad-Direttiva 2009/16/KE.

               (4)Ir-regoli interni tal-MtQ ta’ Pariġi jipprevedu bħala l-aħħar data għas-sottomissjoni ta’ kwalunkwe dokument mill-membri tiegħu u minn task forces inkarigati bl-iżvilupp ta’ linji gwida u struzzjonijiet, sitt ġimgħat qabel il-laqgħa tal-PSCC. Huwa biss f’dak il-punt li d-dokumenti kollha mibgħuta jkunu disponibbli, u li l-Kummissjoni tkun tista’ tibda l-analiżi tagħha bil-għan li tħejji proposta għal pożizzjoni kkoordinata tal-Unjoni skont l-Artikolu 218(9) tat-TFUE. Peress li ż-żmien disponibbli għal din l-analiżi u għall-adozzjoni ta’ proposta huwa qasir, huwa meħtieġ li jiġu stabbiliti prinċipji ta’ gwida u orjentazzjonijiet tal-pożizzjoni tal-Unjoni fuq bażi multiannwali, flimkien mal-qafas għall-ispeċifikazzjoni tal-pożizzjoni tal-Unjoni minn sena għal sena.

               (5)Din id-Deċiżjoni għandha tkopri l-perjodu 2020-2024.

               (6)Il-pożizzjoni tal-Unjoni għandha tiġi espressa mill-Istati Membri tal-Unjoni, li l-awtoritajiet marittimi tagħhom huma membri tal-PSCC tal-MtQ ta’ Pariġi, li jaġixxu b’mod konġunt,

               ADOTTA DIN ID-DEĊIŻJONI:

               Artikolu 1

               Il-pożizzjoni li għandha tittieħed f’isem l-Unjoni fil-laqgħa annwali tal-Kumitat tal-Kontroll tal-Istat tal-Port (“PSCC”) tal-Memorandum ta’ Qbil ta’ Pariġi dwar il-Kontroll mill-Istat tal-Port (“MtQ ta’ Pariġi”) hija stipulata fl-Anness I ta’ din id-Deċiżjoni.

               Artikolu 2

               L-ispeċifikazzjoni minn sena għal sena tal-pożizzjoni li għandha tittieħed f’isem l-Unjoni fil-laqgħat annwali tal-PSCC tal-MtQ ta’ Pariġi hija stipulata fl-Anness II ta’ din id-Deċiżjoni.

               Artikolu 3

               Il-pożizzjoni msemmija fl-Artikolu 1 għandha tiġi vvalutata u, fejn xieraq, riveduta mill-Kunsill fuq proposta mill-Kummissjoni, l-aktar tard, għal-laqgħa annwali tal-PSCC tal-MtQ ta’ Pariġi fl-2024.

               Artikolu 4

               Il-pożizzjoni msemmija fl-Artikolu 1 għandha tiġi espressa, mill-Istati Membri tal-Unjoni li huma membri tal-PSCC tal-MtQ ta’ Pariġi, filwaqt li jaġixxu b’mod konġunt.

               Artikolu 5

               Din id-Deċiżjoni hija indirizzata lill-Istati Membri.

               Magħmul fi Brussell,

                     Għall-Kunsill

                     Il-President

                     (1)

                        Id-Direttiva 2009/16/KE tal-Parlament Ewropew u tal-Kunsill tat-23 ta’ April 2009 dwar il-kontroll tal-Istat tal-Port (ĠU L 131, 28.5.2009, p. 57).

                     (2)

                        Il-Belġju, id-Danimarka, il-Finlandja, Franza, il-Ġermanja, il-Greċja, l-Irlanda, l-Italja, in-Netherlands, il-Portugall, Spanja u r-Renju Unit aderew mal-Memorandum fis-26 ta’ Jannar 1982. Il-Bulgarija aderiet mal-Memorandum fl-10 ta’ Mejju 2007. Il-Kroazja aderiet mal-Memorandum fit-8 ta’ Novembru 1996. Ċipru aderixxa mal-Memorandum fit-12 ta’ Mejju 2006. L-Estonja aderiet mal-Memorandum fit-12 ta’ Mejju 2005. Il-Latvja aderixxiet mal-Memorandum fit-12 ta’ Mejju 2005. Il-Litwanja aderiet mal-Memorandum fit-12 ta’ Mejju 2006. Malta aderiet mal-Memorandum fit-12 ta’ Mejju 2006. Il-Polonja aderiet mal-Memorandum fis-27 ta’ Novembru 1991. Ir-Rumanija aderiet mal-Memorandum fl-10 ta’ Mejju 2007. Is-Slovenja aderiet mal-Memorandum fil-15 ta’ Mejju 2003.

                     (3)

                        Id-Deċiżjoni tal-Kunsill (UE) 2016/381 tal-14 ta’ Marzu 2016 dwar il-pożizzjoni li għandha tiġi adottata, f’isem l-Unjoni Ewropea, fil-Kumitat tal-Kontroll mill-Istat tal-Port tal-Memorandum ta’ Qbil ta’ Pariġi dwar il-Kontroll mill-Istat tal-Port (ĠU L 72, 17.03.2016, p. 53).

                     (4)

                        Is-Sentenza tal-Qorti tal-Ġustizzja tas-7 ta’ Ottubru 2014, Il-Ġermanja vs Il-Kunsill, C-399/12, ECLI:EU:C:2014:2258, il-paragrafu 64.

                     (5)

                        Is-Sentenza tal-Qorti tal-Ġustizzja tas-7 ta’ Ottubru 2014 fil-Kawża C-399/12, Il-Ġermanja vs Il-Kunsill, ECLI:EU:C:2014:2258, il-paragrafi 61 sa 64.

                     (6)

                        Id-Direttiva 2009/16/KE tal-Parlament Ewropew u tal-Kunsill tat-23 ta’ April 2009 dwar il-kontroll tal-Istat tal-Port (ĠU L 131, 28.5.2009, p. 57).

    ---documentbreak---

               IL-KUMMISSJONI EWROPEA
            Brussell, 31.3.2020
            COM(2020) 117 final
            ANNESS
            tal-
            Proposta għal Deċiżjoni tal-Kunsill
            dwar il-pożizzjoni li għandha tittieħed f’isem l-Unjoni Ewropea fil-Kumitat tal-Kontroll tal-Istat tal-Port tal-Memorandum ta’ Qbil ta’ Pariġi dwar il-Kontroll mill-Istat tal-Port

               ANNESS I

               Il-pożizzjoni li għandha tittieħed f’isem l-Unjoni Ewropea fil-Memorandum ta’ Qbil ta’ Pariġi dwar il-Kontroll mill-Istat tal-Port

               Prinċipji ta’ gwida

               Fil-qafas tal-Memorandum ta’ Ftehim ta’ Pariġi dwar il-Kontroll mill-Istat tal-Port (MtQ ta’ Pariġi), l-Unjoni għandha:

               (a)
                     taġixxi skont l-għanijiet segwiti mill-Unjoni, b’mod partikolari biex ittejjeb is-sikurezza marittima, il-prevenzjoni tat-tniġġis u l-kundizzjonijiet tal-għajxien u tax-xogħol abbord permezz ta’ tnaqqis drastiku tan-numru ta’ vapuri substandard billi tapplika b’mod strett il-Konvenzjonijiet u l-kodiċijiet internazzjonali;

               (b)
                     tippromwovi l-implimentazzjoni ta’ approċċ armonizzat mill-membri tal-MtQ ta’ Pariġi għal infurzar effettiv ta’ dawn l-istandards internazzjonali fir-rigward ta’ vapuri li jbaħħru taħt il-ġurisdizzjoni tagħhom u li jużaw il-portijiet tagħhom;

               (c)
                     taħdem flimkien fi ħdan l-MtQ ta’ Pariġi biex tinkiseb sistema ta’ spezzjoni komprensiva filwaqt li l-piż tal-ispezzjoni jinqasam b’mod ekwu b’mod partikolari bl-adozzjoni ta’ impenn annwali ta’ spezzjoni mħejjija b’konformità mal-metodoloġija maqbula stipulata fl-Anness 11 tal-MtQ ta’ Pariġi;

               (d)
                     taħdem, fi ħdan l-MtQ ta’ Pariġi, biex tippromwovi r-reklutaġġ, iż-żamma u t-taħriġ, min-naħa tal-membri tal-MtQ ta’ Pariġi tal-għadd meħtieġ ta’ persunal, inklużi spetturi kkwalifikati, filwaqt li jitqiesu l-volum u l-karatteristiċi tat-traffiku tal-bastimenti f’kull port;

               (e)
                     tiżgura li l-miżuri adottati fi ħdan l-MtQ ta’ Pariġi huma konsistenti mal-liġi internazzjonali, u b’mod partikolari mal-konvenzjonijiet u l-kodiċijiet internazzjonali dwar is-sigurtà marittima, il-prevenzjoni tat-tniġġis u l-kundizzjonijiet tal-għajxien u tax-xogħol abbord;

               (f)
                     tippromwovi l-iżvilupp ta’ approċċi komuni ma’ korpi oħra li jwettqu Kontrolli tal-Istat fil-Portijiet;

               (g)
                     tiżgura l-koerenza ma’ politiki oħra tal-Unjoni, b’mod partikolari fl-ambitu tar-relazzjonijiet esterni, tas-sigurtà u tal-ambjent.

               Orjentazzjonijiet

               Sabiex jiġi żgurat il-funzjonament bla xkiel minn sena għal sena tar-reġim tal-Unjoni ta’ kontroll tal-Istat tal-Port skont id-Direttiva 2009/16/KE, l-Unjoni għandha tagħmel ħilitha biex tappoġġa l-adozzjoni, mill-MtQ ta’ Pariġi, tal-azzjonijiet li ġejjin:

               1.
                     L-elementi li ġejjin ta’ profil ta’ riskju ta’ vapur jintużaw biex jiġi deċiż liema bastimenti jiġu mmirati għal spezzjoni:

               (a)
                     il-listi tal-bnadar bojod, griżi u suwed skont il-formula żviluppata mill-MtQ ta’ Pariġi u li hija stipulata fl-Anness tar-Regolament tal-Kummissjoni (UE) Nru 801/2010
                  1
               ;

               (b)
                     il-lista tal-prestazzjoni tal-organizzazzjonijiet rikonoxxuti skont il-metodoloġija adottata mill-Kumitat tal-Kontroll tal-Istat tal-Port (“PSCC”) waqt is-37 laqgħa tal-PSCC li saret f’Mejju 2004 (il-Punt 4.5.2 tal-Aġenda);

               (c)
                     il-proporzjon medju tan-nuqqasijiet u tad-detenzjonijiet għall-formula tal-prestazzjoni tal-kumpannija abbażi tal-Anness għar-Regolament tal-Kummissjoni (UE) Nru 802/2010
                  2
               .

               2.
                     L-iżgurar li kwalunkwe tibdil fil-proċeduri u fil-linji gwida tal-MtQ ta’ Pariġi jew aġġornament tagħhom ikun konsistenti mal-għanijiet li l-Unjoni tfittex li tilħaq, b’mod speċjali biex ittejjeb is-sikurezza marittima, il-prevenzjoni tat-tniġġis u l-kundizzjonijiet tal-għajxien u tax-xogħol abbord.

                     (1)

                        Ir-Regolament tal-Kummissjoni (UE) Nru 801/2010 tat-13 ta’ Settembru 2010 li jimplimenta l-Artikolu 10(3) tad-Direttiva 2009/16/KE tal-Parlament Ewropew u tal-Kunsill fir-rigward tal-kriterji tal-Istat tal-Bandiera (ĠU L 241, 14.9.2010, p. 1).

                     (2)

                        Ir-Regolament tal-Kummissjoni (UE) Nru 802/2010 tat-13 ta’ Settembru 2010 li jimplimenta l-Artikolu 10(3) u l-Artikolu 27 tad-Direttiva 2009/16/KE tal-Parlament Ewropew u tal-Kunsill fir-rigward tal-prestazzjoni tal-kumpaniji (ĠU L 241, 14.9.2010, p. 4).

    ---documentbreak--- NA ---documentbreak---

               IL-KUMMISSJONI EWROPEA
            Brussell, 31.3.2020
            COM(2020) 117 final
            ANNESS
            tal-
            Proposta għal Deċiżjoni tal-Kunsill
            dwar il-pożizzjoni li għandha tittieħed f’isem l-Unjoni Ewropea fil-Kumitat tal-Kontroll tal-Istat tal-Port tal-Memorandum ta’ Qbil ta’ Pariġi dwar il-Kontroll mill-Istat tal-Port

               ANNESS II

               L-ispeċifikazzjoni minn sena għal sena tal-pożizzjoni tal-Unjoni li għandha tittieħed f’isem l-Unjoni fil-Kumitat tal-Kontroll tal-Istat tal-Port tal-Memorandum ta’ Ftehim ta’ Pariġi dwar il-Kontroll mill-Istat tal-Port

               Qabel kull laqgħa annwali tal-Kumitat tal-Kontroll tal-Istat tal-Port (PSCC) tal-Memorandum ta’ Ftehim ta’ Pariġi dwar il-Kontroll mill-Istat tal-Port, għandhom jittieħdu l-passi meħtieġa sabiex il-pożizzjoni li għandha tittieħed f’isem l-Unjoni tqis l-informazzjoni kollha rilevanti trażmessa lill-Kummissjoni kif ukoll kull dokument li għandu jiġi diskuss li jaqa’ fi ħdan il-kompetenza tal-Unjoni b’konformità mal-prinċipji ta’ gwida u l-orjentazzjonijiet stipulati fl-Anness I.

               Għal dan il-għan u abbażi ta’ dik l-informazzjoni, dokument preparatorju li jistabbilixxi d-dettalji tal-pożizzjoni prevista għandu jintbagħat, fi żmien suffiċjenti qabel il-laqgħa tal-PSCC, mis-servizzi tal-Kummissjoni għall-kunsiderazzjoni u l-approvazzjoni, lill-Kunsill jew lill-korpi preparatorji tiegħu.

               Il-pożizzjoni prevista li għandha tittieħed f’isem l-Unjoni fid-dokument preparatorju għandha titqies li ntlaħaq qbil dwarha, sakemm numru ta’ Stati Membri ekwivalenti għal minoranza li timblokka ma joġġezzjonax waqt laqgħa tal-korp preparatorju tal-Kunsill jew fi żmien għoxrin ġurnata minn meta jkun wasal id-dokument preparatorju, skont liema data tinzerta l-ewwel. F’każ li jkun hemm xi oġġezzjoni, il-kwistjoni għandha tintbagħat lill-Kunsill.


               IL-KUMMISSJONI EWROPEA
            Brussell, 2.4.2020
            COM(2020) 172 final
            Proposta għal
            DEĊIŻJONI TAL-PARLAMENT EWROPEW U TAL-KUNSILL
            dwar il-mobilizzazzjoni tal-Marġni ta’ Kontinġenza fl-2020 biex tingħata assistenza ta' emerġenza lill-Istati Membri u biex jissaħħaħ il-Mekkaniżmu tal-Unjoni għall-Protezzjoni Ċivili/rescEU b’rispons għat-tifqigħa tal-COVID-19

               MEMORANDUM TA’ SPJEGAZZJONI

               1.KUNTEST TAL-PROPOSTA

               Ir-Regolament tal-Kunsill (UE, EURATOM) Nru 1311/2013 tat-2 ta' Diċembru 2013 li jistabbilixxi l-qafas finanzjarju pluriennali għas-snin 2014-2020
                  1
                (“ir-Regolament dwar il-QFP”) jippermetti l-mobilizzazzjoni tal-Marġni ta’ Kontinġenza sa 0,03 % tal-Introjtu Nazzjonali Gross biex l-EU-28 jirreaġixxu għal ċirkostanzi mhux previsti bħala strument tal-aħħar rimedju. Fl-aġġustament tekniku tal-QFP għall-2020
                  2
               , abbażi tal-Artikolu 6 tar-Regolament QFP, l-ammont assolut tal-Marġni ta' Kontinġenza għas-sena 2020 huwa stabbilit għal EUR 5 096,8 miljun.

               Il-Kummissjoni llum qed tippreżenta l-Abbozz ta' Baġit Emendatorju (ABE) Nru 2/2020
                  3
               . Jinkludi żieda kumplessiva tal-approprjazzjonijiet ta’ impenn għall-intestatura 3 Sigurtà u Ċittadinanza ta’ EUR 3 000,0 miljun biex ikopru r-riattivazzjoni tal-Istrument għall-Appoġġ ta' Emerġenza fi ħdan l-Unjoni (Emergency Support Instrument –– ESI) biex jgħin lill-Istati Membri jindirizzaw il-konsegwenzi tat-tifqigħa tal-COVID-19 u biex isaħħaħ aktar il-Mekkaniżmu tal-Unjoni għall-Protezzjoni Ċivili/rescEU sabiex jiġu ffaċilitati l-ħażna u l-koordinazzjoni usa’ tad-distribuzzjoni tar-riżorsi essenzjali madwar l-Ewropa. Din iż-żieda tikkomplementa tisħiħ ieħor li kien jikkonċerna l-istess intestatura għal ammont kumplessiv ta’ EUR 423,3 miljun diġà propost mill-Kummissjoni fl-ABE Nru 1/2020
                  4
               .

               Minħabba n-nuqqas ta’ spazju għal riallokazzjonijiet taħt l-intestatura 3 u f’konformità mal-proposta, ippreżentata llum ukoll, li jiġi emendat ir-Regolament dwar il-QFP biex jitneħħew il-limitazzjonijiet fil-kamp ta’ applikazzjoni ta’ dan l-istrument
                  5
               , il-Kummissjoni qed tipproponi fl-ABE Nru 2/2020 l-użu tal-Marġni Globali għall-Impenji għall-ammont sħiħ disponibbli taħt dan l-istrument speċjali ta’ EUR 2 042,4 miljun
                  6
               .

               Barra minn hekk, l-ABE Nru 2/2020 huwa akkumpanjat minn proposta
                  7
                biex tiġi emendata d-Deċiżjoni (UE) 2020/265 dwar il-mobilizzazzjoni tal-Istrument ta’ Flessibbiltà fl-2020
                  8
               . Din il-proposta, li żżid l-ammont propost biex jiġi mobilizzat b’EUR 316,3 miljun, tirriżulta f’mobilizzazzjoni totali ta’ EUR 1 094,4 miljun fl-2020, u teżawrixxi l-ammont disponibbli taħt dan l-istrument speċjali.

               Finalment, il-Kummissjoni qed tipproponi, bħala l-aħħar rimedju, li jiġi mobilizzat il-Marġni ta' Kontinġenza għall-2020 għal ammont ta’ EUR 714,6 miljun biex jiġi żgurat il-finanzjament sħiħ tal-approprjazzjonijiet ta’ impenn relatati man-nefqa taħt l-intestatura 3 fil-baġit ġenerali tal-Unjoni Ewropea għas-sena finanzjarja 2020, li jaqbeż il-limitu għall-impenji.

               2.ĠUSTIFIKAZZJONI TAL-MOBILIZZAZZJONI

               2.1.INTRODUZZJONI

               L-appoġġ ta' emerġenza jista’ jingħata skont ir-Regolament (UE) 2016/369 fil-każ ta’ diżastru naturali jew ikkawżat mill-bniedem li jkun qed iseħħ jew li jkollu l-potenzjal li jseħħ, fejn l-iskala u l-impatt eċċezzjonali tad-diżastru jkun tali li jwassal għal konsegwenzi gravi umanitarji b’firxa wiesgħa fi Stat Membru wieħed jew aktar, u biss f'ċirkostanzi ta' eċċezzjoni li fihom l-ebda strument ieħor disponibbli għall-Istati Membri u l-Unjoni ma jkun biżżejjed.

               Is-sindromu respiratorju akut gravi coronavirus 2 (SARS-CoV-2) u l-marda relatata (COVID-19) ġew ikkaratterizzati mill-Organizzazzjoni Dinjija tas-Saħħa (WHO) suċċessivament bħala emerġenza tas-saħħa pubblika ta’ tħassib internazzjonali
                  9
                u bħala pandemija globali
                  10
               . Il-konsegwenzi għas-saħħa pubblika tat-tifqigħa diġà huma severi u mxerrdin fl-aktar Stati Membri affettwati u qed ikomplu jaggravaw hekk kif qed jiġu affettwati aktar Stati Membri.

               Il-Mekkaniżmu tal-Unjoni għall-Protezzjoni Ċivili/rescEU
                  11
                ssaħħaħ fl-ABE Nru 1 kif ukoll fin-Nru 2/2020, ġiet varata l-Inizjattiva ta' Investiment fir-Rispons għall-Coronavirus biex jiġu implimentati l-Fondi Strutturali u ta' Investiment Ewropej
                  12
                u strumenti oħrajn tal-Unjoni qed jikkontribwixxu biex jindirizzaw l-emerġenza tas-saħħa pubblika. Madankollu, l-iskala u l-ambitu tal-isfida jeħtieġu li l-konsegwenzi umanitarji tat-tifqigħa relatati mas-saħħa pubblika fl-Unjoni jiġu indirizzati effetivament.

               Fid-dawl ta’ dan ta’ hawn fuq, il-Kummissjoni tipproponi li l-Istrument għall-Appoġġ ta’ Emerġenza (Emergency Support Instrument – ESI) taħt ir-Regolament (UE) 2016/369 jiġi riattivat u emendat fir-rigward tat-tifqigħa tal-COVID-19
                  13
               .

               2.2.IL-MARĠNI TA’ KONTINĠENZA BĦALA L-ISTRUMENT TAL-AĦĦAR RIMEDJU

               L-Artikolu 13(1) tar-Regolament QFP jiddefinixxi l-Marġni ta’ Kontinġenza bħala l-istrument tal-aħħar rimedju biex issir reazzjoni għal ċirkostanzi mhux previsti. F’konformità mal-punt 14 tal-Ftehim Interistituzzjonali tat-2 ta’ Diċembru 2013 bejn il-Parlament Ewropew, il-Kunsill u l-Kummissjoni dwar dixxiplina baġitarja, dwar kooperazzjoni f’materji ta’ baġit u dwar ġestjoni finanzjarja tajba
                  14
               , il-Kummissjoni wettqet analiżi tal-possibbiltà ta’ allokazzjoni mill-ġdid ta’ ammonti sinifikanti fil-baġit eżistenti. Fil-baġit tal-2020, il-Kummissjoni diġà pproponiet li jintuża l-marġni mhux allokat kollu kemm hu taħt il-limitu tal-impenji tal-intestatura 3. Barra minn hekk, ġew immobilizzati EUR 778,1 miljun mill-Istrument ta’ Flessibbiltà fil-baġit adottat. Għalhekk ma hemm l-ebda lok għal riallokazzjoni ulterjuri taħt din l-intestatura.

               Il-mobilizzazzjoni tal-ammont li jifdal tal-Istrument ta’ Flessibbiltà ġiet proposta fl-ABE Nri 1 u 2/2020 biex tilħaq EUR 1 094,4 miljun b’kollox. L-kamp ta’ applikazzjoni tal-Marġni Globali għall-Impenji huwa limitat għat-tkabbir, għall-impjiegi, għall-migrazzjoni u għas-sigurtà, u ma jistax jiġi mmobilizzat għal miżuri relatati mat-tifqigħa tal-COVID-19. Għaldaqstant, il-Kummissjoni llum qed tipproponi li r-Regolament dwar il-QFP jiġi emendat biex titneħħa l-limitazzjoni fl-ambitu tal-Marġni Globali għall-Impenji
                  15
                u biex jiġi mmobilizzat minnufih l-ammont sħiħ disponibbli għall-Istrument għall-Appoġġ ta’ Emerġenza u tisħiħ ulterjuri ta’ rescEU permezz tal-ABE Nru 2/2020. Minħabba li l-ammont ikkombinat tal-Marġni Globali għall-Impenji u tal-Istrument ta’ Flessibbiltà mhuwiex biżżejjed biex tiġi ffinanzjata ż-żieda proposta f'approprjazzjonijiet ta' impenn, il-mobilizzazzjoni tal-Marġni ta’ Kontinġenza għall-2020 huwa l-unika strument disponibbli – tal-aħħar rimedju– biex tiġi ffinanzjata n-nefqa addizzjonali li jifdal ’il fuq mil-limitu tal-intestatura 3.

               2.3.IMPATT FUQ IL-BAĠIT TA’ ĊIRKOSTANZI MHUX PREVISTI FL-2020

               Il-Kummissjoni tipproponi li jiġu mmobilizzati EUR 714,6 miljun permezz tal-Marġni ta’ Kontinġenza biex ikopru l-ħtiġijiet addizzjonali relatati mar-riattivazzjoni tal-ESI.

               L-approprjazzjonijiet ta' pagament li jikkorrispondu magħhom se jiġu akkomodati fil-limitu massimu tal-pagamenti għall-2020 (u lil hinn). Ma hemm l-ebda ħtieġa li jiġi mmobilizzat il-Marġni ta’ Kontinġenza f’pagamenti.

               3.TPAĊIJA TAL-MARĠNI TA’ KONTINĠENZA KONTRA L-LIMITI MASSIMI TAL-QFP

               L-Artikolu 13(3) tar-Regolament QFP jirrikjedi li l-ammonti magħmula disponibbli permezz tal-mobilizzazzjoni tal-Marġni ta’ Kontinġenza għandhom jiġu paċuti kompletament kontra l-marġnijiet għas-sena finanzjarja attwali jew għas-snin finanzjarji futuri.

               Skont l-Artikolu 13(4) tar-Regolament QFP, l-ammonti paċuti ma għandhomx ikunu mobilizzati ulterjorment fil-kuntest tal-QFP, b’tali mod li t-total tal-limiti massimi ta’ approprjazzjonijiet ta’ impenn u ta’ pagament stabbiliti fil-QFP għas-sena finanzjarja attwali jew għas-snin finanzjarji futuri ma jinqabiżx. Konsegwentement, il-mobilizzazzjoni tal-Marġni ta’ Kontinġenza għal approprjazzjonijiet ta’ impenn taħt l-intestatura 3 fl-2020 u t-tpaċija relatata jridu jirrispettaw il-limitu massimu tal-impenji totali għas-sena 2020, l-aħħar sena tal-perjodu tal-QFP attwali.

               Il-Kummissjoni tipproponi li tpaċi t-tisħiħ propost tan-nefqa taħt l-intestatura 3 kontra l-marġni mhux allokat disponibbli taħt il-limitu massimu tan-nefqa tal-intestatura 5, Amministrazzjoni.

               Wara t-tpaċija, ikun għad hemm marġni ta’ EUR 633,7 miljun b’kollox taħt il-limitu massimu tan-nefqa tal-intestaturi li ġejjin:

               ·EUR 514,0 miljun taħt l-intestatura 2 (Tkabbir sostenibbli: riżorsi naturali);

               ·EUR 103,4 miljun taħt l-intestatura 4 (Ewropa Globali);

               ·EUR 16,2 miljun taħt l-intestatura 5 (Amministrazzjoni).

               Ma jkun jifdal l-ebda marġni taħt il-limiti massimi tan-nefqa l-oħrajn.

               Il-limitu massimu globali għall-impenji għall-QFP kollu jibqa' l-istess.

               4.ELEMENTI ADDIZZJONALI

               Il-Parlament Ewropew u l-Kunsill huma mfakkra li l-pubblikazzjoni ta’ din id-Deċiżjoni f’Il-Ġurnal Uffiċjali tal-Unjoni Ewropea m’għandhiex issir aktar tard mill-pubblikazzjoni tal-abbozz ta' baġit emendatorju Nru 2/2020, f’konformità mal-aħħar sentenza tal-Artikolu 13(1) tar-Regolament QFP.

               Proposta għal

               DEĊIŻJONI TAL-PARLAMENT EWROPEW U TAL-KUNSILL

               dwar il-mobilizzazzjoni tal-Marġni ta’ Kontinġenza fl-2020 biex tingħata assistenza ta' emerġenza lill-Istati Membri u biex jissaħħaħ il-Mekkaniżmu tal-Unjoni għall-Protezzjoni Ċivili/rescEU b’rispons għat-tifqigħa tal-COVID-19

               IL-PARLAMENT EWROPEW U L-KUNSILL TAL-UNJONI EWROPEA,

               Wara li kkunsidraw it-Trattat dwar il-Funzjonament tal-Unjoni Ewropea,

               Wara li kkunsidraw il-Ftehim Interistituzzjonali tat-2 ta’ Diċembru 2013 bejn il-Parlament Ewropew, il-Kunsill u l-Kummissjoni dwar dixxiplina baġitarja, dwar kooperazzjoni f’materji ta' baġit u dwar ġestjoni finanzjarja tajba
                  16
               , u b’mod partikolari l-punt 14 tiegħu,

               Wara li kkunsidraw il-proposta tal-Kummissjoni Ewropea,

               Billi,

               (1) L-Artikolu 13 tar-Regolament tal-Kunsill (UE, Euratom) Nru 1311/2013
                  17
                stabbilixxa Marġni ta' Kontinġenza sa 0,03 % tal-Introjtu Nazzjonali Gross tal-Unjoni.

               (2) F’konformità mal-Artikolu 6 tar-Regolament (UE, Euratom) Nru 1311/2013, il-Kummissjoni kkalkolat l-ammont assolut ta' dan il-Marġni ta Kontinġenza għall-2020 fil-Komunikazzjoni tagħha lill-Kunsill u lill-Parlament Ewropew tal-15 ta’ Mejju 2019 dwar l-aġġustament tekniku tal-qafas finanzjarju għall-2020 f'konformità maċ-ċaqliq fl-ING
                  18
               .

               (3) Il-Kummissjoni eżaminat il-possibilitajiet finanzjarji kollha l-oħra għal reazzjoni għal ċirkostanzi mhux previsti fi ħdan il-limitu massimu tan-nefqa għall-2020 għall-intestatura 3 (Sigurtà u ċittadinanza) stipulat fil-Qafas Finanzjarju Pluriennali (QFP). Il-Kummissjoni pproponiet għall-intestatura 3 tal-QFP fl-2020 biex jintuża l-Marġni Globali għall-Impenji għall-ammont totali ta’ 2 392 402 163 u li jiġi mmobilizzat l-Istrument ta’ Flessibbiltà għall-ammont totali ta’ EUR 1 094 414 188. Il-mobilizzazzjoni tal-Marġni ta' Kontinġenza hija madankollu neċessarja biex jiġu indirizzati l-ħtiġijiet li jirriżultaw mit-tifqigħa tal-COVID-19 billi żżid l-approprjazzjonijiet ta' impenn tal-intestatura 3 tal-QFP fil-baġit ġenerali tal-Unjoni għas-sena finanzjarja 2020, lil hinn mil-limitu massimu ta’ din l-intestatura, kif propost fl-Abbozz ta’ Baġit Emendatorju Nru 2/2020
                  19
               .

               (4) Wara li tqieset din is-sitwazzjoni partikolari ħafna, il-kundizzjoni tal-aħħar rimedju stipulata fl-Artikolu 13(1) tar-Regolament (UE, Euratom) Nru 1311/2013 hija ssodisfata.

               (5) Jenħtieġ li din id-Deċiżjoni tidħol fis-seħħ fl-istess jum tal-emenda tal-baġit tal-2020 minħabba li l-Marġni ta’ Kontinġenza jippermetti l-finanzjament ta’ xi azzjonijiet li jaqbeż il-limitu massimu stabbilit għall-baġit tal-2020 fil-QFP.

               ADOTTAW DIN ID-DEĊIŻJONI:

               Artikolu 1

               Għall-baġit ġenerali tal-Unjoni għas-sena finanzjarja 2020, il-Marġni ta’ Kontinġenza għandu jiġi mmobilizzat biex jipprovdi EUR 714 558 138 f’approprjazzjonijiet ta’ impenn lil hinn mil-limitu massimu tal-impenji tal-intestatura 3 (Sigurtà u ċittadinanza) tal-qafas finanzjarju pluriennali.

               Artikolu 2

               L-ammont ta’ EUR 714 558 138 imsemmi fl-Artikolu 1 għandu jkun paċut kontra l-marġni tas-sena finanzjarja 2020 tal-intestatura 5, Amministrazzjoni.

               Artikolu 3

               Din id-Deċiżjoni għandha tidħol fis-seħħ fil-jum tal-pubblikazzjoni tagħha f’Il-Ġurnal Uffiċjali tal-Unjoni Ewropea.

               Magħmul fi Brussell,

                  Għall-Parlament Ewropew
                        Għall-Kunsill

                  Il-President
                        Il-President

                     (1)

                        ĠU L 347, 20.12.2013, p. 884.

                     (2)

                        COM(2019) 310, 15.5.2019.

                     (3)

                        COM(2020) 170, 2.4.2020.

                     (4)

                        COM(2020) 145, 27.3.2020.

                     (5)

                        COM(2020) 174, 2.4.2020.

                     (6)

                        Dan l-ammont iqis il-marġni li fadal mill-2019 (EUR 1 316,9 miljun) li sar disponibbli għall-2020 fl-“Aġġustament tekniku fir-rigward tal-istrument speċjali” adottat illum mill-Kummissjoni (COM(2020) 173, 2.4.2020).

                     (7)

                        L-ewwel proposta biex tiġi emendata din id-Deċiżjoni kienet takkumpanja l-ABE Nru 1/2020 iżda qed tiġi sostitwita b’din it-tieni waħda.

                     (8)

                        COM(2020) 171, 2.4.2020.

                     (9)

                        Fit-30 ta’ Jannar 2020.

                     (10)

                        Fil-11 ta’ Marzu 2020.

                     (11)

                        Id-Deċiżjoni Nru 1313/2013/UE tal-Parlament Ewropew u tal-Kunsill tas-17 ta' Diċembru 2013 dwar Mekkaniżmu tal-Unjoni għall-Protezzjoni Ċivili (ĠU L 347, 20.12.2013, p. 924).

                     (12)

                        Proposta għal Regolament tal-Parlament Ewropew u tal-Kunsill li jemenda r-Regolament (UE) Nru 1303/2013, ir-Regolament (UE) Nru 1301/2013 u r-Regolament (UE) Nru 508/2014 fir-rigward ta’ miżuri speċifiċi biex jiġu mmobilizzati investimenti fis-sistemi tal-kura tas-saħħa tal-Istati Membri u fis-setturi l-oħra tal-ekonomiji tagħhom b’reazzjoni għat-tifqigħa COVID-19 [Inizjattiva ta’ Investiment fir-Rispons għall-Coronavirus] COM(2020) 113 final, 13.3.2020.

                     (13)

                        COM(2020) 175, 2.4.2020.

                     (14)

                        ĠU C 373, 20.12.2013, p. 1.

                     (15)

                        COM(2020) 174, 2.4.2020.

                     (16)

                        ĠU C 373, 20.12.2013, p. 1.

                     (17)

                        Ir-Regolament tal-Kunsill (UE, Euratom) Nru 1311/2013 tat-2 ta’ Diċembru 2013 li jistabbilixxi l-qafas finanzjarju pluriennali għas-snin 2014-2020 (ĠU L 347, 20.12.2013, p. 884).

                     (18)

                        Komunikazzjoni tal-Kummissjoni lill-Kunsill u lill-Parlament Ewropew tal-15 ta’ Mejju 2019 dwar l-aġġustament tekniku tal-qafas finanzjarju għall-2020 f'konformità maċ-ċaqliq fl-ING (COM(2019) 310).

                     (19)

                        COM(2020) 170, 2.4.2020.


               IL-KUMMISSJONI EWROPEA
            Brussell, 2.4.2020
            COM(2020) 171 final
            Proposta għal
            DEĊIŻJONI TAL-PARLAMENT EWROPEW U TAL-KUNSILL
            li temenda d-Deċiżjoni (UE) 2020/265 fir-rigward tal-aġġustamenti għall-ammonti mmobilizzati mill-Istrument ta’ Flessibbiltà għall-2020 biex jintużaw għall-migrazzjoni, id-dħul ta’ rifuġjati u t-theddid għas-sigurtà, għal miżuri immedjati fil-qafas tat-tifqigħa tal-COVID-19 u għat-tisħiħ tal-Uffiċċju tal-Prosekutur Pubbliku Ewropew

               MEMORANDUM TA’ SPJEGAZZJONI

                  Fis-27 ta’ Novembru 2019, il-Parlament Ewropew u l-Kunsill iddeċidew li jimmobilizzaw l-Istrument ta’ Flessibbiltà għall-ammont ta’ EUR 778,1 miljun għall-intestatura 3, Sigurtà u Ċittadinanza, kif propost mill-Kummissjoni (id-Deċiżjoni (UE) 2020/265
                     1
                  ).

               Fis-27 ta’ Marzu 2020, il-Kummissjoni ppreżentat l-abbozz ta' baġit emendatorju (ABE) Nru 1/2020
                  2
               . Dan kien jinkludi, fost l-oħrajn , żieda kumplessiva ta’ EUR 423,3 miljun fl-approprjazzjonijiet ta' impenn taħt l-intestatura 3 biex tindirizza l-ħtiġijiet li jirriżultaw minn pressjoni migratorja miżjuda fil-Greċja, biex jiffinanzjaw miżuri immedjati meħtieġa fil-qafas tat-tifqigħa tal-COVID-19 (l-ewwel ħażna ta’ apparat mediku li qatt saret taħt rescEU) u biex jiżdied il-baġit għall-Uffiċċju tal-Prosekutur Pubbliku Ewropew. Fl-ABE Nru 1/2020 il-Kummissjoni pproponiet li jintuża l-Marġni Globali għall-Impenji (global margin for commitments — GMC) għall-ammont ta’ EUR 350,0 miljun disponibbli mill-2018 biex ikopri parti minn din iż-żieda relatata mal-migrazzjoni. Il-Kummissjoni pproponiet ukoll li l-parti li jifdal miż-żieda (EUR 73,3 miljun) tiġi ffinanzjata billi l-ammont immobilizzat mill-Istrument ta’ Flessibbiltà jiġi aġġustat skont dan u biex l-iskop tad-Deċiżjoni (UE) 2020/265
                  3
                jiġi estiż.

               Il-Kummissjoni llum qed tippreżenta l-abbozz ta' baġit emendatorju Nru 2/2020
                  4
               , li jinkludi żieda addizzjonali tal-approprjazzjonijiet ta' impenn taħt l-intestatura 3 ta’ EUR 3 000,0 miljun biex ikopru r-riattivazzjoni tal-Istrument għall-Appoġġ ta' Emerġenza fi ħdan l-Unjoni (Emergency Support Instrument –– ESI) biex jgħin lill-Istati Membri jindirizzaw il-konsegwenzi tat-tifqigħa tal-COVID-19 u biex isaħħaħ aktar il-Mekkaniżmu tal-Unjoni għall-Protezzjoni Ċivili/rescEU sabiex tiġi ffaċilitata l-ħażna u l-koordinazzjoni usa’ tad-distribuzzjoni tar-riżorsi essenzjali madwar l-Ewropa. Minħabba n-nuqqas ta’ spazju għal riallokazzjonijiet taħt l-intestatura 3 u f’konformità mal-proposta, ippreżentata llum ukoll, li jiġi emendat ir-Regolament tal-QFP biex jitneħħew il-limitazzjonijiet fil-kamp ta’ applikazzjoni ta’ dan l-istrument
                  5
               , il-Kummissjoni qed tipproponi fl-ABE Nru 2/2020 l-użu tal-GMC għall-ammont sħiħ disponibbli taħt dan l-istrument speċjali ta’ EUR 2 042,4 miljun
                  6
                biex ikopri din iż-żieda.

               Barra minn hekk, din id-deċiżjoni proposta ta’ mobilizzazzjoni tal-Istrument ta’ Flessibbiltà temenda d-Deċiżjoni (UE) 2020/265 tas-27 ta’ Novembru 2019 u tissostitwixxi l-emenda ppreżentata flimkien mal-ABE Nru 1/2020. Il-proposta l-ġdida għaldaqstant tkopri ż-żidiet kombinati tal-approprjazzjonijiet ta' impenn għall-intestatura 3 inklużi kemm fl-ABE Nri 1 u 2/2020, iżżid l-ammont totali biex ikun mobilizzat għal EUR 1 094,4 miljun
                  7
                u teżawrixxi l-ammont disponibbli taħt dan l-istrument għall-2020.

               Minħabba li l-użu tal-GMC fl-ABE Nru 2/2020 u din id-deċiżjoni ta’ mobilizzazzjoni proposta tal-Istrument ta’ Flessibbiltà mhumiex biżżejjed biex ikopru l-ħtiġijiet ta’ finanzjament tal-ESI, il-Kummissjoni qed tagħmel ukoll proposta separata
                  8
               , flimkien mal-ABE Nru 2/2020, biex jiġi mmobilizzat il-Marġni ta' Kontinġenza għall-2020 b’ammont ta’ EUR 714,6 miljun.

               L-approprjazzjonijiet ta’ pagament indikattivi li jikkorrispondu mal-mobilizzazzjoni aġġornata tal-Istrument ta’ Flessibbiltà huma ppreżentati fit-tabella ta’ hawn taħt:

               (f’miljuni ta’ EUR, bil-prezzijiet kurrenti)

                        Sena

                        Approprjazzjonijiet ta’ pagament relatati mal-mobilizzazzjoni tal-istrument ta’ flessibbiltà fl-2020

                        2020

                        574,6

                        2021

                        413,7

                        2022

                        66,2

                        2023

                        39,9

                        Total

                        1 094,4

               Proposta għal

               DEĊIŻJONI TAL-PARLAMENT EWROPEW U TAL-KUNSILL

               li temenda d-Deċiżjoni (UE) 2020/265 fir-rigward tal-aġġustamenti għall-ammonti mmobilizzati mill-Istrument ta’ Flessibbiltà għall-2020 biex jintużaw għall-migrazzjoni, id-dħul ta’ rifuġjati u t-theddid għas-sigurtà, għal miżuri immedjati fil-qafas tat-tifqigħa tal-COVID-19 u għat-tisħiħ tal-Uffiċċju tal-Prosekutur Pubbliku Ewropew

               IL-PARLAMENT EWROPEW U L-KUNSILL TAL-UNJONI EWROPEA,

               Wara li kkunsidraw it-Trattat dwar il-Funzjonament tal-Unjoni Ewropea,

               Wara li kkunsidraw il-Ftehim Interistituzzjonali tat-2 ta’ Diċembru 2013 bejn il-Parlament Ewropew, il-Kunsill u l-Kummissjoni dwar dixxiplina baġitarja, dwar kooperazzjoni f’materji ta' baġit u dwar ġestjoni finanzjarja tajba
                  9
               , u b’mod partikolari l-punt 12 tiegħu,

               Wara li kkunsidraw il-proposta tal-Kummissjoni Ewropea,

               Billi:

               (1)L-Istrument ta’ Flessibbiltà huwa maħsub biex jippermetti l-finanzjament ta’ nefqa identifikata b’mod ċar li ma setgħetx tiġi ffinanzjata fil-limiti massimi disponibbli ta’ intestatura waħda jew aktar tal-baġit ġenerali tal-Unjoni.

               (2)Il-limitu massimu tal-ammont annwali disponibbli għall-Istrument ta’ Flessibilità huwa ta’ EUR 600 000 000 (prezzijiet tal-2011), kif stipulat fl-Artikolu 11 tar-Regolament tal-Kunsill (UE, Euratom) Nru 1311/2013
                  10
               , miżjud, fejn applikabbli mill-ammonti li skadew li saru disponibbli skont it-tieni subparagrafu tal-paragrafu 1 ta’ dak l-Artikolu.

               (3)Fis-27 ta’ Novembru 2019, il-Parlament Ewropew u l-Kunsill adottaw id-Deċiżjoni (UE) 2020/265
                  11
                li timmobilizza l-Istrument ta' Flessibbiltà biex jipprovdi l-ammont ta’ EUR 778 074 489 f’approprjazzjonijiet ta' impenn fl-intestatura 3 (Sigurtà u Ċittadinanza) għas-sena finanzjarja 2020 biex jiġu ffinanzjati miżuri fil-qasam tal-migrazzjoni, tar-refuġjati u tas-sigurtà.

               (4)L-abbozz ta' baġit emendatorju Nru 1/2020
                  12
                jinkludi żieda ta’ approprjazzjonijiet ta' impenn għall-intestatura 3 ta’ EUR 423 300 000 biex tindirizza l-ħtiġijiet li jirriżultaw mill-pressjoni migratorja miżjuda fil-Greċja, biex tiffinanzja miżuri immedjati fil-kuntest tat-tifqigħa tal-COVID-19 u biex tkopri żieda fil-baġit għall-Uffiċċju tal-Prosekutur Pubbliku Ewropew. Minn din iż-żieda kumplessiva, EUR 350 000 000 huma koperti mill-użu tal-Marġni Globali għall-Impenji stabbilit fl-Artikolu 14 tar-Regolament tal-Kunsill (UE, Euratom) Nru 1311/2013, u EUR 73 300 000 permezz ta’ mobilizzazzjoni addizzjonali tal-Istrument ta’ Flessibbiltà għall-2020. Huwa neċessarju wkoll li jiġi aġġustat il-profil tal-pagament indikattiv.

               (5)L-abbozz ta' baġit emendatorju Nru 2/2020
                  13
                jinkludi żieda addizzjonali tal-approprjazzjonijiet ta’ impenn taħt l-intestatura 3 ta’ EUR 3 000 000 000 biex ikopru r-riattivazzjoni tal-Istrument għall-Appoġġ ta' Emerġenza fi ħdan l-Unjoni (Emergency Support Instrument –– ESI) biex jgħin lill-Istati Membri jindirizzaw il-konsegwenzi tat-tifqigħa tal-COVID-19 u biex isaħħaħ aktar il-Mekkaniżmu tal-Unjoni għall-Protezzjoni Ċivili/rescEU sabiex tiġi ffaċilitata l-ħażna u l-koordinazzjoni usa’ tad-distribuzzjoni tar-riżorsi essenzjali madwar l-Ewropa. Minn din iż-żieda, EUR 2 042 402 163 huma koperti mill-użu tal-Marġni Globali għall-Impenji stabbilit fl-Artikolu 14 tar-Regolament tal-Kunsill (UE, Euratom) Nru 1311/2013, u EUR 243 039 699 permezz ta’ mobilizzazzjoni addizzjonali tal-Istrument ta’ Flessibbiltà għall-2020. Huwa neċessarju wkoll li jiġi aġġustat il-profil tal-pagament indikattiv.

               (6)Jenħtieġ għalhekk li d-Deċiżjoni (UE) 2020/265 tiġi emendata skont dan.

               (7)Jenħtieġ li din id-Deċiżjoni tidħol fis-seħħ fl-istess jum tal-emenda tal-baġit tal-2020 minħabba li l-Istrument ta’ Flessibbiltà jippermetti l-finanzjament ta’ xi azzjonijiet li jaqbeż il-limitu massimu stabbilit għall-baġit tal-2020 fil-qafas finanzjarju pluriennali.

               ADOTTAW DIN ID-DEĊIŻJONI:

               Artikolu 1

               L-ewwel subparagrafu tal-paragrafu 1 tal-Artikolu 1 tad-Deċiżjoni (UE) 2020/265 huwa emendat kif ġej: “EUR 778 074 489” hija sostitwita b’“EUR 1 094 414 188”.

               It-tieni subparagrafu tal-paragrafu 1 huwa sostitwit bi: “L-ammonti msemmija fl-ewwel subparagrafu għandhom jintużaw biex jiffinanzjaw miżuri biex jindirizzaw l-isfidi kontinwi tal-migrazzjoni, tad-dħul ta’ rifuġjati u tat-theddid għas-sigurtà, kif ukoll il-kriżi attwali tas-saħħa fl-Unjoni Ewropea li tirriżulta mit-tifqigħa tal-COVID-19, u l-ħtiġijiet akbar tal-Uffiċċju tal-Prosekutur Pubbliku Ewropew.”

               Fl-ewwel subparagrafu tal-paragrafu 2, il-punti (a) sa (d) huma sostitwiti b’dan li ġej:

               “(a)
                     EUR 574 652 355 fl-2020;

               (b)
                     EUR 413 658 806 fl-2021;

               (c)
                     EUR 66 154 477 fl-2022;

               (d)
                     EUR 39 948 550 fl-2023.”

               Artikolu 2

               Din id-Deċiżjoni għandha tidħol fis-seħħ fil-jum tal-pubblikazzjoni tagħha f’Il-Ġurnal Uffiċjali tal-Unjoni Ewropea.

               Magħmul fi Brussell,

                  Għall-Parlament Ewropew
                        Għall-Kunsill

                  Il-President
                        Il-President

                     (1)

                        ĠU L 58, 27.2.2020, p. 51.

                     (2)

                        COM(2020) 145, 27.3.2020.

                     (3)

                        COM(2020) 140, 27.3.2020.

                     (4)

                        COM(2020) 170, 2.4.2020.

                     (5)

                        COM(2020) 174, 2.4.2020.

                     (6)

                        Dan l-ammont iqis il-marġni li fadal mill-2019 (EUR 1 316,9 miljun) li sar disponibbli għall-2020 fl-“Aġġustament tekniku fir-rigward tal-istrument speċjali” adottat illum mill-Kummissjoni (COM(2020) 173, 2.4.2020)

                     (7)

                        Dan l-ammont iqis EUR 175 miljun li skadew mill-Aġġustament għall-Globalizzazzjoni Ewropew fl-2019 u żdiedu fl-Istrument ta’ Flessibbiltà fl- “Aġġustament tekniku fir-rigward tal-istrument speċjali” adottat illum mill-Kummissjoni (COM (2020) 173, 2.4.2020).

                     (8)

                        COM(2020) 172, 2.4.2020.

                     (9)

                        ĠU C 373, 20.12.2013, p. 1.

                     (10)

                        Ir-Regolament tal-Kunsill (UE, Euratom) Nru 1311/2013 tat-2 ta’ Diċembru 2013 li jistabbilixxi l-qafas finanzjarju pluriennali għas-snin 2014-2020 (ĠU L 347, 20.12.2013, p. 884).

                     (11)

                        Id-Deċiżjoni (UE) 2020/265 tal-Parlament Ewropew u tal-Kunsill tas-27 ta’ Novembru 2019 dwar il-mobilizzazzjoni tal-Istrument ta’ Flessibilità għall-finanzjament ta’ miżuri baġitarji immedjati biex jiġu indirizzati l-isfidi kontinwi tal-migrazzjoni, tad-dħul tar-rifuġjati u tat-theddid għas-sigurtà (ĠU L 058, 27.2.2020, p. 51)

                     (12)

                        COM(2020) 145, 27.3.2020.

                     (13)

                        COM(2020) 170, 2.4.2020.


               IL-KUMMISSJONI EWROPEA
            Brussell, 6.4.2020
            COM(2020) 136 final
            2020/0052(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li trid tittieħed f’isem l-Unjoni Ewropea fl-Assemblea tal-Unjoni ta’ Liżbona

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tikkonċerna d-deċiżjoni li tistabbilixxi l-pożizzjoni li trid tittieħed f’isem l-Unjoni fl-Assemblea annwali tal-Unjoni ta’ Liżbona tal-Organizzazzjoni Dinjija tal-Proprjetà Intellettwali (WIPO), b’mod partikolari b’rabta mal-adozzjoni prevista ta’ deċiżjoni dwar kontribuzzjonijiet speċjali tal-Partijiet Kontraenti skont l-Artikolu 24(2)(v) tal-Att ta’ Ġinevra tal-Ftehim ta’ Liżbona dwar id-Denominazzjonijiet ta’ Oriġini u l-Indikazzjonijiet Ġeografiċi.

               2.Kuntest tal-proposta

               2.1.L-Att ta’ Ġinevra tal-Ftehim ta’ Liżbona dwar id-Denominazzjonijiet ta’ Oriġini u l-Indikazzjonijiet Ġeografiċi

               L-Att ta’ Ġinevra tal-Ftehim ta’ Liżbona dwar id-Denominazzjonijiet ta’ Oriġini u l-Indikazzjonijiet Ġeografiċi tal-2015 (“il-Ftehim”) għandu l-għan li joffri protezzjoni internazzjonali komprensiva u effettiva għall-ismijiet ta’ prodotti ta’ kwalità bbażati fuq l-oriġini. Dan jaġġorna u jsaħħaħ is-sistema ta’ reġistrazzjoni internazzjonali eżistenti li tipproteġi l-ismijiet li jidentifikaw l-oriġini ġeografika tal-prodotti: il-Ftehim ta’ Liżbona dwar il-Protezzjoni tad-Denominazzjonijiet ta’ Oriġini u r-Reġistrazzjoni Internazzjonali tagħhom tal-1958. Il-Ftehim daħal fis-seħħ fis-26 ta’ Frar 2020.

               L-Unjoni Ewropea hija parti għall-Ftehim
                  1
               .

               2.2.L-Assemblea tal-Unjoni ta’ Liżbona

               L-Unjoni ta’ Liżbona hija Unjoni Speċjali amministrata mid-WIPO. Hija magħmula mill-Partijiet Kontraenti għall-Att ta’ Ġinevra tal-Ftehim ta’ Liżbona dwar id-Denominazzjonijiet ta’ Oriġini u l-Indikazzjonijiet Ġeografiċi (l-“Att ta’ Ġinevra”) u mill-Istati li huma parti għall-Ftehim ta’ Liżbona tal-1958 għall-Protezzjoni tad-Denominazzjonijiet ta’ Oriġini u tar-Reġistrazzjoni Internazzjonali tagħhom jew għall-Att tal-1967 (il-Ftehim ta’ Liżbona kif rivedut fi Stokkolma fl-14 ta’ Lulju,1967). L-Assemblea tal-Unjoni ta’ Liżbona tiltaqa’ kull sena fil-kuntest tal-Assemblea Ġenerali tad-WIPO. Il-kompiti tiegħu huma stabbiliti fl-Artikolu 22(2) tal-Att ta’ Ġinevra. B’mod partikolari, għandha l-kompiti li ġejjin: Tittratta l-kwistjonijiet kollha li jikkonċernaw iż-żamma u l-iżvilupp tal-Unjoni Speċjali u l-implimentazzjoni tal-Att ta’ Ġinevra; Temenda r-Regolamenti li jistabbilixxu d-dettalji għat-twettiq tal-Att ta’ Ġinevra. Tadotta r-Regolamenti Finanzjarji tal-Unjoni Speċjali u l-emendi tal-Artikoli tal-Att ta’ Ġinevra dwar l-Assemblea tal-Unjoni Speċjali (l-Artikolu 22), l-Uffiċċju Internazzjonali tad-WIPO (l-Artikolu 23), u dwar il-Finanzi (l-Artikolu 24) kif ukoll dwar il-proċedura ta’ emenda għal dawn l-Artikoli (l-Artikolu 27). Rigward il-finanzi b’mod aktar speċifiku, l-assemblea tista’ tiddeċiedi dwar jekk u sa liema punt l-irċevuti mis-sorsi ta’ dħul tal-Unjoni Speċjali mhumiex biżżejjed biex ikopru l-ispejjeż, li jkun jirrikjedi l-obbligu tal-Partijiet Kontraenti li jħallsu kontribuzzjonijiet speċjali skont l-Artikolu 24(2)(v) tal-Att ta’ Ġinevra . Din il-proposta tal-Kummissjoni tikkonċerna biss deċiżjonijiet skont l-Artikolu 24(2)(v) tal-Att ta’ Ġinevra. L-Assemblea għandha tagħmel ħilitha biex tieħu d-deċiżjonijiet tagħha b’kunsens. Meta ma tkunx tista’ tintlaħaq deċiżjoni b’kunsens, il-kwistjoni li tkun qed tiġi diskussa għandha tiġi deċiża permezz ta’ votazzjoni.  F’dan il-każ, kull Parti Kontraenti li tkun Stat għandu jkollha vot wieħed u għandha tivvota f’isimha stess biss; u kwalunkwe Parti Kontraenti li tkun organizzazzjoni intergovernattiva tista’ tivvota minflok l-Istati Membri tagħha, b’numru ta’ voti daqs l-għadd tal-Istati Membri tagħha li huma parti għal dan l-Att. L-Artikolu 4(2) tad-Deċiżjoni tal-Kunsill (UE) 2019/1754 tas-7 ta’ Ottubru 2019 dwar l-adeżjoni tal-Unjoni Ewropea għall-Att ta’ Ġinevra jistipula li l-Unjoni għandha tivvota fl-Assemblea tal-Unjoni Speċjali u l-Istati Membri li rratifikaw jew aderixxew għall-Att ta’ Ġinevra ma għandhomx jeżerċitaw id-dritt tal-vot tagħhom .

               2.3.L-att previst tal-Assemblea tal-Unjoni ta’ Liżbona

               Matul il-laqgħat annwali tagħha fil-qafas tal-Assemblea Ġenerali tad-WIPO, l-Assemblea tal-Unjoni ta’ Liżbona tista’ tadotta deċiżjonijiet dwar sa liema punt id-dħul mis-sorsi ta’ dħul tal-Unjoni Speċjali ma jkunx biżżejjed biex ikopri l-ispejjeż, li jkun jirrikjedi l-obbligu tal-Partijiet Kontraenti li jħallsu kontribuzzjonijiet speċjali skont l-Artikolu 24(2)(v) tal-Att ta’ Ġinevra (“l-att previst”) .

               L-għan tal-att previst huwa li jikkostitwixxi bażi għall-pagament ta’ kontribuzzjonijiet speċjali mill-Partijiet Kontraenti tal-Att ta’ Ġinevra biex ikunu jistgħu jiġu koperti l-ispejjeż tal-Unjoni Speċjali.

               L-att previst isir vinkolanti għall-partijiet f’konformità mal-Artikolu 24(2)(v) tal-Ftehim, li jipprevedi: “(2) [Sorsi ta’ finanzjament tal-baġit] Id-dħul tal-Unjoni Speċjali għandu jkun iffinanzjat mis-sorsi li ġejjin:[...] (v) kontribuzzjonijiet speċjali tal-Parti Kontraenti jew ta’ kwalunkwe sors alternattiv li ġej mill-Parti Kontraenti jew mill-benefiċjarji, jew mit-tnejn li huma, jekk u sakemm l-irċevuti mis-sorsi indikati fil-partiti (i) sa (iv) ma jkunux biżżejjed biex ikopru l-ispejjeż, kif deċiż mill-Assemblea.”.

               3.Pożizzjoni li trid tittieħed f’isem l-Unjoni

               Il-pożizzjoni proposta hija li jiżdied kunsens potenzjali dwar deċiżjoni tal-Assemblea tal-Unjoni ta’ Liżbona rigward sa liema punt l-irċevuti mis-sorsi ta’ dħul indikat fil-punti (i) sa (iv) tal-Artikolu 24(2) tal-Att ta’ Ġinevra ma jkunux biżżejjed biex ikopru l-ispejjeż. F’dak il-każ, id-dħul tal-Unjoni ta’ Liżbona għandu jkun derivat sa dak l-estent minn kontribuzzjonijiet speċjali tal-Partijiet Kontraenti jew minn kwalunkwe sors alternattiv ġej mill-Partijiet Kontraenti jew mill-benefiċjarji, jew mit-tnejn.

               Id-Deċiżjoni proposta tal-Kunsill tippermetti lill-UE, fi ħdan il-mezzi disponibbli għal dak il-għan mill-baġit annwali tal-Unjoni, biex tingħaqad mal-kunsens rigward deċiżjoni mill-Assemblea skont l-Artikolu 24(2)(v) tal-Att ta’ Ġinevra.

               Il-baġit tal-UE għall-2020 jipprovdi EUR 1 miljun fil-linja baġitarja 05.06.01 bħala kontribuzzjoni tal-UE għall-funzjonament tal-Unjoni ta’ Liżbona fid-WIPO (World Intellectual Property Organisation – Organizzazzjoni Dinjija tal-Proprjetà Intellettwali) fuq il-bażi tal-Att ta’ Ġinevra tal-Ftehim ta’ Liżbona dwar id-Denominazzjonijiet ta’ Oriġini u l-Indikazzjonijiet Ġeografiċi. Jixraq li l-UE tkun tista’ tingħaqad ma’ kunsens dwar deċiżjoni tal-Assemblea tal-Unjoni ta’ Liżbona skont l-Artikolu 24(2)(v) tal-Att ta’ Ġinevra. Tali deċiżjoni hija meħtieġa biex l-Unjoni tkun tista’ tagħmel il-pagament f’konformità mal-att bażiku li jipprovdi l-bażi legali għall-implimentazzjoni tan-nefqa mdaħħla fil-baġit
                  2
               . Dan l-att bażiku jipprevedi kif ġej:  “Jekk id-dħul mill-Unjoni Speċjali jkun derivat f’konformità mal-punt (v) tal-Artikolu 24(2) tal-Att ta’ Ġinevra, l-Unjoni tista’ tagħmel kontribuzzjoni speċjali skont il-mezzi disponibbli għal dak il-għan mill-baġit annwali tal-Unjoni.”

               4.Bażi ġuridika

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (it-TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               Il-kunċett ta’ “atti li jkollhom effetti legali” jinkludi l-atti li jkollhom effetti legali bis-saħħa tar-regoli tad-dritt internazzjonali li jirregolaw is-sede kkonċernata. Huwa jinkludi wkoll l-istrumenti li ma jkollhomx effett vinkolanti skont id-dritt internazzjonali iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatur tal-Unjoni”
                  3
               .

               4.1.2.Applikazzjoni għall-każ preżenti

               L-Assemblea tal-Unjoni ta’ Liżbona hija korp imwaqqaf bi ftehim, jiġifieri l-Att ta’ Ġinevra.

               L-att li l-Assemblea tal-Unjoni ta’ Liżbona qiegħda tintalab tadotta jikkostitwixxi att li jkollu effetti legali. L-att previst se jkun vinkolanti skont id-dritt internazzjonali f’konformità mal-Artikolu 24(2)(v) tal-Att ta’ Ġinevra.

               L-att previst ma jissupplimentax jew ma jemendax il-qafas istituzzjonali tal-Ftehim.

               Għalhekk, il-bażi ġuridika proċedurali għad-deċiżjoni proposta hija l-Artikolu 218(9) tat-TFUE.

               4.2.Bażi ġuridika sostantiva

               4.2.1.Prinċipji

               Il-bażi ġuridika sostantiva għal deċiżjoni skont l-Artikolu 218(9) tat-TFUE tiddependi primarjament fuq l-objettiv u fuq il-kontenut tal-att previst li fir-rigward tiegħu tittieħed pożizzjoni f’isem l-Unjoni. Jekk l-att previst ikollu żewġ għanijiet jew ikollu żewġ komponenti, u jekk wieħed minn dawk l-għanijiet jew minn dawk il-komponenti jkun jista’ jiġi identifikat bħala dak ewlieni, filwaqt li l-ieħor ikun sempliċement wieħed inċidentali, id-deċiżjoni skont l-Artikolu 218(9) tat-TFUE trid tissejjes fuq bażi ġuridika sostantiva unika, jiġifieri dik meħtieġa mill-għan jew mill-komponent ewlieni jew predominanti.

               4.2.2.Applikazzjoni għall-każ preżenti

               L-objettiv u l-kontenut ewlenija tal-att previst huma relatati mal-politika kummerċjali komuni.

               Għalhekk, il-bażi ġuridika sostantiva tad-deċiżjoni proposta hija l-Artikolu 207 tat-TFUE.

               4.3.Konklużjoni

               Jenħtieġ li l-bażi ġuridika tad-deċiżjoni proposta tkun l-Artikolu 207 tat-TFUE, flimkien mal-Artikolu 218(9) tat-TFUE.

               2020/0052 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li trid tittieħed f’isem l-Unjoni Ewropea fl-Assemblea tal-Unjoni ta’ Liżbona

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 207, flimkien mal-Artikolu 218(9) tiegħu,

               Wara li kkunsidraw il-proposta mill-Kummissjoni Ewropea,

               Billi:

               (1)L-Unjoni Ewropea aderiet mal-Att ta’ Ġinevra tal-Ftehim ta’ Liżbona dwar id-Denominazzjonijiet ta’ Oriġini u l-Indikazzjonijiet Ġeografiċi (“il-Ftehim”) bid-Deċiżjoni tal-Kunsill (UE) 2019/1754 tas-7 ta’ Ottubru 2019
                  4
               . Il-Ftehim daħal fis-seħħ fis-26 ta’ Frar 2020.

               (2)Skont l-Artikolu 22(2)(a)(i) tal-Ftehim, l-Assemblea tal-Unjoni ta’ Liżbona tista’ tadotta deċiżjonijiet dwar iż-żamma u l-iżvilupp tal-Unjoni Speċjali u l-implimentazzjoni tal-Ftehim .

               (3)L-Assemblea tal-Unjoni ta’ Liżbona, fil-laqgħa annwali tagħha matul l-Assemblea Ġenerali tad-WIPO mill-21 sad-29 ta’ Settembru 2020, tista’ tadotta deċiżjoni dwar jekk u sa liema punt l-irċevuti mis-sorsi ta’ dħul tal-Unjoni Speċjali mhumiex biżżejjed biex ikopru l-ispejjeż, li jkun jirrikjedi l-obbligu tal-Partijiet Kontraenti li jħallsu kontribuzzjonijiet speċjali skont l-Artikolu 24(2)(v) tal-Ftehim .

               (4)Jixraq li tiġi stabbilita l-pożizzjoni li trid tiġi adottata f’isem l-Unjoni fl-Assemblea tal-Unjoni ta’ Liżbona, għaliex id-deċiżjoni se tkun vinkolanti għall-Unjoni.

               (5)Jixraq li l-Unjoni tkun tista’ tingħaqad ma’ kunsens dwar deċiżjoni tal-Assemblea tal-Unjoni ta’ Liżbona skont l-Artikolu 24(2)(v) tal-Ftehim bir-riżorsi baġitarji disponibbli. Tali deċiżjoni hija meħtieġa biex l-Unjoni tkun tista’ tagħmel il-pagament skont l-Artikolu 14 tar-Regolament (UE) 2019/1753 tal-Parlament Ewropew u tal-Kunsill
                  5
               .

               ADOTTA DIN ID-DEĊIŻJONI:

               Artikolu 1

               Il-pożizzjoni li trid tittieħed f’isem l-Unjoni fil-laqgħa tal-Assemblea Ġenerali tal-Unjoni ta’ Liżbona matul l-Assemblea Ġenerali tad-WIPO mill-21 sad-29 ta’ Settembru 2020 fir-rigward ta’ kontribuzzjoni speċjali skont l-Artikolu 24(2)(v) tal-Att ta’ Ġinevra tal-Ftehim ta’ Liżbona dwar id-Denominazzjonijiet ta’ Oriġini u l-Indikazzjonijiet Ġeografiċi għandha tkun kif ġej:

               L-Unjoni tista’ tissieħeb ma’ kunsens rigward deċiżjoni li sa liema punt id-dħul mis-sorsi ta’ dħul tal-Unjoni Speċjali ma jkunx biżżejjed biex ikopri l-ispejjeż, li jinvolvu l-obbligu tal-Partijiet Kontraenti li jħallsu kontribuzzjonijiet speċjali skont l-Artikolu 24(2)(v) tal-Att ta’ Ġinevra. Il-kontribuzzjoni speċjali massima tal-Unjoni għall-2020 ma għandhiex taqbeż l-approprjazzjonijiet previsti fil-baġit ġenerali.

               Artikolu 2

               Din id-Deċiżjoni hija indirizzata lill-Kummissjoni.

               Magħmul fi Brussell,

                     Għall-Kunsill

                     Il-President

               DIKJARAZZJONI FINANZJARJA

                        DIKJARAZZJONI FINANZJARJA

                        Fin Stat/2020/LK/GH/pl/1406340

                        agri.ddg3.a.2(2020)1398840

                        6.22.2020

                        DATA: 24/02/2020

                        1.

                        INTESTATURA TAL-BAĠIT:

                        Il-Kapitolu 05 06 L-ASPETTI INTERNAZZJONALI TAL-QASAM TAL-POLITIKA TAL-“AGRIKOLTURA U L-IŻVILUPP RURALI”

                        05 06 01 Ftehimiet agrikoli internazzjonali

                        APPROPRJAZZJONIJIET:

                        B2020:EUR 6.300.000

                        2.

                        TITOLU:
                           Proposta għal Deċiżjoni tal-Kunsill dwar il-pożizzjoni li għandha tittieħed f’isem l-Unjoni Ewropea fl-Assemblea annwali tal-Unjoni ta’ Liżbona tal-Organizzazzjoni Dinjija tal-Proprjetà Intellettwali

                        3.

                        BAŻI ĠURIDIKA: L-Artikolu 207 tat-Trattat dwar il-Funzjonament tal-Unjoni Ewropea, flimkien mal-Artikolu 218(9) tiegħu, jifformaw il-bażi ġuridika ta’ din il-proposta.

                        4.

                        GĦANIJIET:

                        Tiġi kkostitwita bażi għall-pagament ta’ kontribuzzjonijiet speċjali biex tkun tista’ tkopri l-ispejjeż tal-Unjoni Speċjali.

                        5.

                        IMPLIKAZZJONIJIET FINANZJARJI

                        PERJODU TA’ 12-IL XAHAR

                           (EUR)

                        GĦAS-SENA FINANZJARJA ATTWALI 2020

                        (EUR)

                        GĦAS-SENA FINANZJARJA LI JMISS 2021

                        (EUR)

                        5.0

                        NEFQA

                        -
                              IDDEBITATA LILL-BAĠIT TAL-UE
                           (RIFUŻJONIJIET/INTERVENTI)

                        -
                              AWTORITAJIET NAZZJONALI

                        -
                              OĦRAJN

                        miljun

                        miljun

                        miljun

                        5.1

                        DĦUL

                        -
                              RIŻORSI PROPRJI TAL-UE
                           (IMPOSTI / DAZJI TAD-DWANA)

                        -
                              NAZZJONALI

                        5.0.1

                        NEFQA PROĠETTATA

                        5.1.1

                        DĦUL PROĠETTAT

                        5.2

                        METODU TAL-KALKOLU:

                        6.0

                        IL-PROĠETT JISTA’ JIĠI FFINANZJAT MILL-APPROPRJAZZJONIJIET IMDAĦĦLA FIL-KAPITOLU RILEVANTI TAL-BAĠIT ATTWALI?

                        IVA

                        6.1

                        IL-PROĠETT JISTA’ JIĠI FFINANZJAT PERMEZZ TA’ TRASFERIMENT BEJN KAPITOLI TAL-BAĠIT ATTWALI?

                        IVA LE

                        6.2

                        SE JKUN HEMM BŻONN TA’ BAĠIT SUPPLIMENTARI?

                                LE

                        6.3

                        SE JKUN HEMM BŻONN LI JIDDAĦĦLU L-APPROPRJAZZJONIJIET F’BAĠITS FUTURI?

                        IVA

                        L-Unjoni tista’ tagħmel kontribuzzjoni speċjali skont l-Artikolu 24(2)(v) tal-Att ta’ Ġinevra bil-mezzi disponibbli għal dan il-għan fil-baġit annwali tal-Unjoni. Fl-2020, ammont ta’ EUR 1 miljun huwa allokat għal-linja baġitarja 05 06 01 għal dan il-għan.

                     (1)

                        Id-Deċiżjoni tal-Kunsill (UE) 2019/1754 tas-7 ta’ Ottubru 2019 dwar l-adeżjoni tal-Unjoni Ewropea mal-Att ta’ Ġinevra tal-Ftehim ta’ Liżbona dwar id-Denominazzjonijiet ta’ Oriġini u l-Indikazzjonijiet Ġeografiċi, ĠU L 271/2019, p. 12-14).

                     (2)

                        L-Artikolu 14 (Kontribuzzjoni finanzjarja speċjali) tar-Regolament (UE) 2019/1753 tal-Parlament Ewropew u tal-Kunsill tat-23 ta’ Ottubru 2019 dwar l-azzjoni tal-Unjoni wara l-adeżjoni tagħha mal-Att ta’ Ġinevra tal-Ftehim ta’ Liżbona dwar id-Denominazzjonijiet ta’ Oriġini u l-Indikazzjonijiet Ġeografiċi

                     (3)

                        Is-Sentenza tal-Qorti tal-Ġustizzja tas-7 ta’ Ottubru 2014 fil-Kawża C-399/12, Il-Ġermanja vs Il-Kunsill, ECLI:EU:C:2014:2258, il-paragrafi 61 sa 64.

                     (4)

                        ĠU L 271, 24.10.2019, p. 12.

                     (5)

                        Ir-Regolament (UE) 2019/1753 tal-Parlament Ewropew u tal-Kunsill tat-23 ta’ Ottubru 2019 dwar l-azzjoni tal-Unjoni wara l-adeżjoni tagħha mal-Att ta’ Ġinevra tal-Ftehim ta’ Liżbona dwar id-Denominazzjonijiet ta’ Oriġini u l-Indikazzjonijiet Ġeografiċi (ĠU L 271, 24.10. 2019, p. 1).